title: Bitcoin

text: Bitcoineja voi tallettaa henkilökohtaiselle tietokoneelle virtuaalilompakkoon tai pitää kolmannen osapuolen palveluntarjoajalla. Kummassakin tapauksessa bitcoinit voi lähettää Internetin välityksellä kenelle tahansa missä päin maailmaa hyvänsä, jolla on hallussaan bitcoin-osoite.


title: Bitcoin

text: Bitcoin luottaa julkisen avaimen salaukseen siirtäessään rahaa tilien välillä. Kaikki tilisiirrot ovat julkisesti varmennettavissa ja niitä säilytetään julkisessa, hajautetussa tietokannassa. Jotta samaa rahaa ei voi kuluttaa kahdesti, verkosto käyttää hajautetun aikapalvelimen mekanismia, käyttäen hyväksi chained proofs of work -ideaa. Jotta voidaan olla varmoja systeemin oikeellisuudesta, koko tapahtumahistoria pitää sisällyttää tietokantaan. Bitcoin perustuu anonyymin omistuksen ja arvonsiirron takaamiseen, mutta rahansiirrot ovat silti yhdistettävissä henkilöihin.


title: Bitcoin

text: Bitcoinia on pidetty ennennäkemättömänä maailmanlaajuisena talouskuplana ja pyramidihuijauksena. Talvella 2017–2018 bitcoinin kurssi nousi ennätyskorkealle, kun siitä oli tullut yleinen spekulaation kohde. Bitcoinin arvonmääritys on mielivaltaista, koska sillä ei ole reaalitaloudellista pohjaa. Spekulaatio perustuu muun muassa siihen, että bitcoinien määrä on rajattu 21 miljoonaan. Kurssi on muuttunut voimakkaasti, kun sitä ovat heilutelleet huhut, salaliittoteoriat, huijaukset ja varkaudet. Käyttö varsinaisena maksuvälineenä on hankalaa, koska yksi rahansiirto maksaa kymmeniä euroja ja sen toteutuminen kestää minuuteista tunteihin. Yhden päivän aikana bitcoin-rahansiirtoja lähetään keskimääräisesti noin 200 000 kappaletta ja yhden rahansiirron kulut ovat noin 0,14 dollaria (29.10.2018).


title: Bitcoin

text: Bitcoin-projektin www-osoite, bitcoin.org, rekisteröitiin elokuussa 2008, ja järjestelmän kuvauspaperi julkaistiin syyskuussa 2008. Bitcoinien liikkeellelasku aloitettiin 9. tammikuuta 2009 samalla, kun ensimmäinen bitcoin-lohko julkaistiin.


title: Bitcoin

text: Ensimmäinen bitcoin-siirto käyttäjältä toiselle tehtiin 12. tammikuuta 2009.


title: Bitcoin

text: Projekti vietti hiljaiseloa vielä vuonna 2010, jolloin ensimmäiset bitcoinien vaihdantapalvelut, Bitcoin Market ja Mt.Gox, julkaistiin.


title: Bitcoin

text: Kesällä 2011 yhdysvaltalainen Gawker sekä lukuisat muut lehdet uutisoivat Silk Road -kauppapaikasta, jossa käytiin huumekauppaa bitcoineilla Tor-verkkoa hyödyntäen. Samantyylisestä verkossa käytävästä huume- ja asekaupasta uutisoi myöhemmin myös Iltalehti.


title: Bitcoin

text: Vuonna 2013 bitcoineja vaihdettiin kansallisiin valuuttoihin yli 50 miljoonan dollarin edestä joka kuukausi ja Bitcoin-siirtoja tehtiin kymmeniä tuhansia joka päivä. Samana vuonna bitcoinit hyväksyviä kauppoja ja palveluita oli tuhansia.


title: Bitcoin

text: Bitcoinin kurssi on vaihdellut voimakkaasti. Ensimmäisen kerran bitcoinin ja Yhdysvaltain dollarin välinen vaihtokurssi määritettiin syyskuussa 2009, jolloin 1 dollari oli 1309,03 bitcoinia.


title: Bitcoin

text: Kesällä 2011 bitcoinien vaihtokurssi saavutti hetkellisen huippunsa muutamaan vuoteen, 31,91 Yhdysvaltain dollaria. Bitcoinien arvo ylitti tämän huipun seuraavan kerran vasta helmikuussa 2013. Marraskuussa 2013 bitcoinin vaihtokurssi käväisi yli 1 200 Yhdysvaltain dollarissa. Kesäkuun puolen välin tienoilla 2016 yhden bitcoinin arvo nousi hetkellisesti 700 dollariin, mikä oli vuoden 2013 lopun ja 2014 alun kurssipiikkien jälkeen kryptovaluutan korkein noteeraus.


title: Bitcoin

text: Bitcoin-rahavarannon arvo oli helmikuussa 2015 yhteensä noin 2,7 miljardia euroa, ja vaihtokurssi suhteessa euroon noin 200 euroa per bitcoin. Kesäkuun 2016 alkupäivinä bitcoinien yhteisen markkina-arvon raportoitiin kohonneen jo 9 miljardiin Yhdysvaltain dollariin. Runsas viikko myöhemmin markkina-arvo käväisi 11 miljardissa dollarissa, kun kryptovaluutan arvo nousi kiinalaisvaluutalla käydyn bitcoinkaupan vetämänä merkittävästi, viikossa yli 20 prosenttia.


title: Bitcoin

text: Elokuun alussa 2016 yhden bitcoinin kurssi oli putosi hongkongilaisen bitcoin-välittäjän (Bitfinex) kokeman verkkohyökkäyksen ja siihen liittyneen varkauden seurauksena. Lähes 120 000 bitcoinin raportoitiin kadonneen. Kurssi laski hetkellisesti 475 dollariin, jonka tason yläpuolella kurssi oli touko-kesäkuun 2016 jyrkän nousun jälkeen pysytellyt.


title: Bitcoin

text: Vuoden 2017 alussa liikkeelle laskettujen bitcoinien markkina-arvo oli noussut jo yli 16 miljardiin dollariin. Vuonna 2017 kurssi nousi rajusti alle tuhannesta dollarista lähes 20 000 dollariin.


title: Bitcoin

text: Bitcoinien kurssikehityksestä viestittäessä on syytä huomata, että kyseessä ei ole virallinen, vakaa valuutta. Eri välittäjien käyttämät vaihtokurssit saattavat hetkittäin poiketa toisistaan huomattavastikin (joskus jopa kymmeniä prosentteja).


title: Bitcoin

text: Bitcoinista on kehittynyt Internetissä laajalti hyväksytty valuutta, jolla voi nykyään ostaa lähes mitä tahansa.


title: Bitcoin

text: Bitcoineja käytetään myös pienten lahjoitusten ja tippien vastaanottamiseen. Suurinta bitcoinin käyttö on edelleen sijoituskohteena. Se on 2010-luvun tuottoisimpia sijoituskohteita, sillä sen arvo on vähintään tuplaantunut muina vuosina paitsi vuonna 2014.


title: Bitcoin

text: Bitcoinilla on eniten hyväksyntää erilaisissa Internet-palveluissa. Maailman suurimpaan nettisivujen julkaisualustaan, WordPressiin, voi ostaa lisäpalveluita bitcoineilla. Suosittu kuvapalvelu 4chan tarjoaa vip-palveluja ja hyväksyy bitcoinit.. Helmikuussa 2013 sekä sosiaalisen median uutispalvelu Reddit että Kim Dotcomin uusi Mega-palvelu ilmoittivat hyväksyvänsä bitcoinit Bitcoin-maksunvälittäjä BitPay ilmoitti elokuussa 2014, että heillä on yli 40 000 kauppiasta asiakkainaan, ja että vuonna 2014 he prosessoivat Bitcoin-siirtoja yli miljoonan dollarin arvosta päivässä. Suomessakin toimiva, kansainvälinen lomamatkoihin ja matkailuun erikoistunut Expedia, on ottanut käyttöön bitcoin-maksamisen.


title: Bitcoin

text: Fyysisessä kaupankäynnissä bitcoinit eivät ole olleet yhtä suosittu vaihdonväline, mutta esimerkiksi Saksan pääkaupungissa Berliinissä on saatu yhteisötoiminnan voimin lähes puolen tusinaa kivijalkayrittäjää hyväksymään bitcoinit. Suomessa kivijalkaliikkeistä ensimmäisenä bitcoinit hyväksyi ravintola Vegemesta. Suomessa toimii myös maailman ensimmäinen bitcoinit hyväksyvä minigolfrata, Sibeliuspuiston minigolf.


title: Bitcoin

text: Tammikuussa 2016 tehtiin Suomen siihen mennessä suurin bitcoin-kauppa, kun Auto-Outlet Helsinki Oy myi Tesla-sähköauton digitaalista valuuttaa bitcoineja vastaan. Kauppahinta vastasi arvoltaan yli 140 000 euroa. Yritys hyväksyi ensimmäisenä autoliikkeenä Suomessa bitcoinin maksuvälineenä.


title: Bitcoin

text: Brittiläinen uutispalvelu Reuters julkaisi huhtikuussa 2012 artikkelin, jossa Bitcoinin sanottiin olevan "sijoittajien ja keinottelijoiden leikkikalu". Voidaan jopa väittää, että sijoittaminen, säästäminen ja keinottelu ovat tällä hetkellä bitcoinien suurin yksittäinen käyttötarkoitus. Sijoitusarvon perustana on bitcoinien syntymiseen liittyvä sisäänrakennettu niukkuus sekä kasvava käyttö Internet-maksuvälineenä. Vaikka Bitcoinin arvo on vuosien aikana vaihdellut paljon, se on hajautetun hallinnon luonteestaan johtuen yllättävänkin vakaa erityisesti poliittisten ja taloudellisten kriisien aikana (ks. Brexit-kansanäänestys ja finanssikriisi). Arthur Levittin & Peter Smithin (2016) näkemyksen mukaan bitcoinin arvo säilyi Brexit-kriisin aikana vakaana, sillä sen maailmanlaajuinen luonne tarjosi parempaa vastustuskykyä geopoliittisten riskien hajauttamisessa. Bitcoin onkin tarjonnut sijoitussalkkujen hoitajille varsin luotettavan turvasataman (engl. "Safe Haven") arvon säilyttäjänä tilanteessa jossa globalisoituneet ja keskinäisriippuvaiset rahoitusmarkkinat ovat järjestäen sukeltaneet (ks. osakemarkkinat, joukkovelkakirjalainamarkkinat).


title: Bitcoin

text: Bitcoinin tarjoama hajautushyöty (ks. portfolioteoria) taloudellisten ja poliittisten kriisien aikana onkin usein ollut parempi kuin tyypillisillä turvasatamilla, kuten valtion joukkovelkakirjalainoilla, kullalla ja hopealla. Mikäli sijoitussalkkuun ostettavien arvopapereiden korrelaatio on lähellä ykköstä, tarkoittaa se sitä että näiden rahoitusinstrumenttien arvot liikkuvat lähes samansuuntaisesti – kun yksi sukeltaa alaspäin, muutkin sukeltavat alaspäin ja kun yksi nousee ylöspäin niin muutkin nousevat. Tämä on rahoitusteoriassa keskeisen Harry Markowitzin (1952) kehittämän portfolioteorian mukaan huono asia, sillä ei ole järkevää laittaa "kaikkia munia samaan koriin". Portfolioon ostettavien instrumenttien keskinäisen korrelaation tulisikin olla mahdollisimman lähellä nollaa parhaimman mahdollisen hajautushyödyn saavuttamiseksi. Tieteellisessä tutkimuksessaan Marie Briere, Kim Oosterlinck ja Ariane Szafarz (2013:2) toteavat, että Bitcoinin lisäämisellä portfolioon saavutettiin "merkittävä hajautushyöty" vuosien 2010–2013 välisellä periodilla. Tutkijoiden mukaan jopa pienenkin painokertoimen (esimerkiksi 3 %) lisäämisellä oli merkittävä vaikutus portfolion "hajautushyötyyn" sekä "tuotto-riski-profiiliin" (ks. Capital Asset Pricing -malli). Bitcoinilla oli tutkijoiden Briere, Oosterlinck ja Szafarzin (2013:9) mukaan tavanomaista korkeampi volatiliteetti eli riski, mutta myös tavanomaista korkeammat tuotot. Heidän mukaansa korkean riskin sietämistä kuitenkin kompensoi Bitcoinin tarjoama erittäin alhainen korrelaatio muiden instrumenttien kanssa. Bitcoinin korrelaatio osakkeiden, joukkovelkakirjalainojen ja kiinteistöjen kanssa onkin usein lähellä nollaa tai jopa hiuksenhienosti negatiivinen. Briere, Oosterlinck ja Szafarzin (2013:9) toteavat tutkimuksensa lopuksi, että rahoitusalan ammattilaistenkin täytyy alkaa suhtautua vakavasti virtuaalivaluuttojen arviointiin sijoituskohteina.


title: Bitcoin

text: Talousanomat uutisoi kesäkuussa 2014, että suomalainen laskutuspalvelu UKKO.fi on ottanut käyttöön Bitcoin-maksut sekä työsuoritteiden maksamisessa, että palkanmaksussa. Palvelu toimii yhteistyössä Bittiraha.fi:n kanssa, joka hoitaa eurojen vaihtamisen Bitcoineiksi. UKKO.fi hoitaa työntekijöiden verot, sekä pakolliset ilmoitukset euroissa. UKKO.fi:llä oli kesäkuussa noin 6 000 aktiivista käyttäjää. Aiemmin Bitcoin-palkkaa on maksanut mm. IT-alan ohjelmistoyhtiö SC5.


title: Bitcoin

text: Lahjoitukset ovat pitkään olleet suosittu käyttötapa bitcoineille, erityisesti ruohonjuuritasolla. Kuka tahansa voi helposti liittää oman Bitcoin-osoitteensa blogin tai muun tuotoksensa yhteyteen, ja alkaa vastaanottaa bitcoineja. WikiLeaks on onnistuneesti hyödyntänyt Bitcoinia maksuliikennesaarron kiertämiseksi. Pelkästään WikiLeaksin julkiseen Bitcoin-osoitteeseen on lahjoitettu yli 3 600 BTC, joka vastasi helmikuussa 2013 noin 70 000 euroa. Toinen merkittävä Bitcoin-lahjoituksia vastaanottava organisaatio on Internet-arkistoa ylläpitävä Internet Archive. Bitcoin-lahjoituksia vastaanottavat myös monet muut organisaatiot kuten Wikipedia.


title: Bitcoin

text: Bitcoineja voi ostaa ja myydä monilla kansallisilla valuutoilla erilaisissa valuutanvaihtopalveluissa. Bitcoin-talouden suurin välittäjä oli Mt. Gox, jonka kuukausittainen vaihtovolyymi oli yli 35 miljoonaa dollaria (helmikuu 2013). Se meni kuitenkin konkurssiin helmikuussa 2014. Bitcoin-pörssejä on olemassa kymmeniä, ja ne toimivat eri puolilla maailmaa


title: Bitcoin

text: Suomessa vaihdantapalveluja tarjoavat useat yhtiöt.


title: Bitcoin

text: Bitcoinin käyttö nettikasinoissa on kehittymässä merkittäväksi osaksi bitcoin-taloutta. Bitcoinia hyödyntävä kasinopeli SatoshiDice raportoi tehneensä 33 000 BTC:n tuloksen vuonna 2012. Toinen Bitcoin-kasino, bitZino, teki 10 000 BTC:n tuloksen. Seals with Clubs on suurin Bitcoin-nettipokerisivusto.


title: Bitcoin

text: Elokuussa 2012 julkaistun raportin perusteella verkkokauppa Silk Roadissa käytiin kauppaa noin 2 miljoonan dollarin arvosta kuukaudessa. Silk Road 2.0 oli tunnettu rikollisessa toiminnassa kuten laittomassa huumekaupassa käytetty kauppapaikka. Europol arvioi syyskuun 2015 lopun järjestäytynyttä rikollisuutta käsitelleessä raportissaan, että 40 prosenttia tunnistetusta rikollisten välisestä digitaalisesta rahaliikenteestä kulki tuolloin bitcoineina. Sittemmin Europol on todennut bitcoinin merkityksen kasvaneen rikollisessa toiminnassa. Bitcoin-maksuja on vaadittu esimerkiksi osana verkkorikollisuutta, kuten internetissä toteutetusta kiristyksestä vapautumisen ehtona. Euroopan Komission terrorismin rahoittamista koskevan raportin mukaan bitcoinin merkitys terrorismissä ja rahanpesussa on vähäinen eikä siitä ole juurikaan todisteita. Raportin mukaan rikolliset suosivat edelleen pääosin käteistä, koska sitä on vaikeampi jäljittää.


title: Bitcoin

text: Bitcoinien käyttöä rikollisten keskuudessa hillitsee niiden jäljitettävyys. Bitcoin lohkoketju on julkinen, mikä tarkoittaa, että jokainen siirto on muiden käyttäjien nähtävissä. Näin bitcoin rahavirtoja on helpompi seurata kuin rikollisten suosimaa käteistä.


title: Bitcoin

text: Vuoden 2018 alussa uutisoitiin, että bitcoin olisi puutteellisen anonymiteetin johdosta menettänyt suosiotaan muille kryptovaluutoille rikollisten keskuudessa.


title: Bitcoin

text: Bitcoinin hajautetusta luonteesta johtuen mikään yksittäinen taho ei pysty hallitsemaan sitä kuten keskuspankit hallitsevat perinteisiä fiat-valuuttoja. Bitcoin-ohjelmaan on sisäänrakennettuna kontrolloitu rahan liikkeellelasku, joka on geometrisen ja säännöllisen luonteensa ansiosta kaikkien rahoitusmarkkinoilla toimivien tahojen julkisessa tiedossa. Millään yksittäisellä taholla ei täten ole valtaa painaa uutta rahaa mielivaltaisesti, ja täten manipuloida inflaatiota. Rahan määrän lisäyksen säännönmukaisuus ja läpinäkyvyys tekevätkin Bitcoinista verrattain immuunin erilaisten poliittisten tai taloudellisten kriisien vaikutuksille, minkä vuoksi Bitcoinia onkin sijoitusalan ammattilaisten keskuudessa alettukin kutsua myös "digitaaliseksi kullaksi".


title: Bitcoin

text: Rahansiirrot tapahtuvat suoraan ilman välikäsiä (kuten pankkeja tai maksunvälittäjiä), joten siirrot eivät mahdollista takaisinmaksuja. Tällä on sekä hyvät ja huonot puolensa. Bitcoin-käyttäjät eivät joudu maksamaan takaisinmaksupetosten kustannusta suurempina kuluina, mutta toisaalta he eivät saa sitä kuluttajansuojaa minkä takaisinmaksut mahdollistavat.


title: Bitcoin

text: Bitcoineja tulee olemaan olemassa korkeintaan 21 miljoonaa kappaletta. Tämä on käytännössä toteutettu niin, että syntyvien bitcoinien määrä puolittuu neljän vuoden välein. Vuoteen 2013 mennessä puolet maksimimäärästä on luotu, ja vuonna 2040 bitcoineista on olemassa jo 99,9 %. Bitcoinien arvo saattaa synnynnäisen niukkuudensa takia kokea deflaatiota, eli rahan arvon kasvua. Bitcoineja voi kuitenkin jakaa kahdeksanteen desimaaliin asti (mahdollisia valuuttayksiköitä on täten 2,1x10 kappaletta), mikä mahdollistaa rahan käytön myös deflaatiotilanteen vallitessa.


title: Bitcoin

text: Taloustieteellisesti tarkasteltuna Bitcoin on valtavirrassa yleistyneistä talousteorioista hyvin poikkeava. Bitcoin perustuu itävaltalaisen koulukunnan talousajatteluun. Itävaltalaisessa koulukunnassa terveen ja kasvavan talouden kivijalkana nähdään jatkuvan velanoton sijaan säästäminen. Itävaltalaiset suhtautuvat myös deflaatioon suopeammin kuin muut taloustieteelliset koulukunnat.


title: Bitcoin

text: Arthur Jr. Levittin & Peter Smithin näkemyksen mukaan lohkoketjuteknologian ja "bitcoin"-kryptovaluutan avulla nykyisestä rahoitussektorista voidaan tehdä globaalimpi, avoimempi sekä tehokkaampi järjestelmä. Levittin & Smithin mukaan se tarjoaisi kolmasosalle maailman ihmisistä – jotka ovat nykyisen rahoitusjärjestelmän palvelujen kuten käyttö- ja säästötilien avaamisen ja luottokortin omistamisen ulkopuolella – mahdollisuuden parempaan taloudelliseen tulevaisuuteen. Heidän mukaansa Bitcoin ja lohkoketjuteknologia parantaisivat esimerkiksi naisten taloudellista itsenäisyyttä Afganistanissa sekä Venezuelan hyperinflaatiossa rypevää kansaa tarjoamalla vaihtoehtoisen turvasataman ja arvon säilyttäjän bolivarin tullessa arvottomaksi. Niin sanotut Bitcoin-skeptikot vaativat Levittin & Smithin (2016) mukaan liian usein "täydellisyyttä" Bitcoinilta, vaikkei nykyinenkään keskitettyjen välikäsien järjestelmä ole täydellinen. Tosin, he mainitsevat Bitcoinin silti tarjoavan "täydellistä saavutettavuutta" myös niille tahoille jotka ovat nykyisen rahoitusjärjestelmän ulkopuolella – ominaisuus joka puuttuu nykyisestä keskitetyn hallinnon ja välikäsien järjestelmästä.


title: Bitcoin

text: Kryptovaluuttoja bitcoin mukaan luettuna on sanottu kuplaksi, jonka puhkeaminen näyttää vääjäämättömältä. Kuplan puhkaisijaksi on ennustettu muun muassa kiristyvää sääntelyä ja yleisön luottamuksen menetystä. Talvella 2017–2018 bitcoinin kurssi reagoi tuntuvasti alas, kun Etelä-Korean ja Kiinan viranomaiset kiristivät bitcoinien sääntelyään.


title: Bitcoin

text: Bitcoin-verkossa toimivien ohjelmien määrä kasvaa jatkuvasti. Aluksi oli ainoastaan bitcoin.org-sivuston kautta saatava Satoshi Nakamoton luoma asiakasohjelma, Satoshi-bitcoin, joka tunnetaan paremmin nimellä Bitcoin-qt. Bitcoin-qt ei kuitenkaan ole suositeltavin ohjelma ensimmäiseksi bitcoin-ohjelmaksi: ohjelman ensimmäinen käynnistyskerta kestää useita tunteja tai hitaalla koneella jopa vuorokauden, koska ohjelma lataa koko senhetkisen siirtohistorian vertaisverkosta. Tämän vuoksi saatavilla on myös paljon erilaisia vaihtoehtoisia bitcoin-sovelluksia, jotka soveltuvat paremmin peruskäyttöön.


title: Bitcoin

text: Satoshi Nakamoton whitepaper vuodelta 2008 kuvaa Bitcoin-järjestelmän periaatteet. Bitcoin perustuu osittain Wei Dain b-money -ehdotukseen ja Nick Szabon Bitgold-ehdotukseen.


title: Bitcoin

text: Bitcoinin säätely vaihtelee maittain, laillisuus vaihtelee laidasta laitaan.


title: Bitcoin

text: Suomen keskuspankki Suomen Pankki on julkaissut tammikuussa 2014 lausunnon, jossa toteaa että Bitcoin ei nykymuodossaan täytä virallisen rahan tai maksupalvelulain mukaisen maksuvälineen kriteerejä. Keskuspankki totesi myös, että Bitcoin ei nykyisellään vaikuta rahoitusjärjestelmän vakauteen ja että Bitcoinin käyttöä ei tällä hetkellä valvota ja säännellä.


title: Bitcoin

text: Suomen Verohallinto on julkaissut elokuussa 2013 ohjeen virtuaalivaluuttojen tuloverotus, jossa esimerkkinä käytetään Bitcoinia. Verohallinnon mukaan virtuaalivaluutan arvonnousu tulee Suomessa verotettavaksi sinä vuonna, jona virtuaalivaluutta realisoidaan eli vaihdetaan reaalivaluutaksi kuten euroiksi tai dollareiksi. Lahjoitettaessa virtuaalivaluuttaa, tulisi lahjaverotuksessa ilmoittaa virtuaalivaluutan käypä arvo euroina lahjan luovutuspäivänä. Marraskuussa 2017 Verohallinto viestitti analysoineensa 10 000 virtuaalilompakkoa ja selvittäneensä, että moni virtuaalivaluutalla kauppaa käynyt oli oma-alotteisesti ilmoittanut arvonnousun asiallisesti verottajalle. Yli 500 tapauksessa näin ei kuitenkaan oltu tehty, jolloin virtuaalilompakon omistajalle oli tulossa verottajan hakema veronoikaisu (jälkivero) ja tai vakavammissa tapauksissa poliisitutkinnan jälkeen syyte veropetoksesta.


title: Bitcoin

text: Bitcoin tarjoaa perinteistä pankkijärjestelmää merkittävästi paremman yksityisyyden suojan, joka tekee Bitcoinista houkuttelevan vaihtoehdon rikollisille. Bitcoineilla käydään muun muassa laitonta ase- ja huumekauppaa, mikä tuo negatiivista julkisuutta valuutalle.


title: Bitcoin

text: Joulukuussa 2017 Steam lakkasi hyväksymästä Bitcoinia maksuvälineeksi. Valven mukaan siirtomaksut ovat nousseet jopa lähes 20 dollariin yhtä siirtoa kohden. Steamin ottaessa Bitcoinin käyttöön siirtomaksu oli noin 0,20 dollaria yhtä siirtoa kohden. Toinen syy on valuutan arvon voimakas heilahtelu. Vuodessa yhden Bitcoin arvo nousi 700 dollarista yli 10 000 dollariin, sitten valuutta menetti arvoaan 25 prosenttia muutamassa päivässä.


title: Bitcoin

text: Bitcoin-rahansiirtojen peruuttaminen on mahdotonta. Jos siirtää vahingossa rahaa tutun henkilön osoitteeseen, eikä hän suostu palauttamaan rahoja, siirtoa ei pysty perumaan. Tuntemattomaan osoitteeseen siirtämisessa rahat ovat käytännössä mennyttä, koska osoitteen haltijaa ei pysty tavoittamaan käytännössä mitenkään.


title: Bitcoin

text: Kadonnutta bitcoin-lompakkoa on mahdotonta saada takaisin, sillä bitcoineja ei hallinnoi mikään keskitetty taho. Jos bitcoin-lompakko on omalla tietokoneella ja kiintolevy hajoaa, eikä varmuuskopioita ole, ovat lompakossa olleet bitcoinit lopullisesti mennyttä koko bitcoin-taloudessa. Hukkaamisriskiä voi pienentää säilyttämällä bitcoineja ulkopuolisella palveluntarjoajalla. Tällöin luotettavuus riippuu palveluntarjoajan luotettavuudesta. Palveluntarjoaja Mt.Gox teki 2013 konkurssin, jonka yhteydessä paljastui petollista talletettujen bitcoinien väärinkäyttöä. Lukuisat palveluun bitcoineja tallettaneet menettivät talletuksensa.


title: Bitcoin

text: Jos bitcoin-lompakkoa säilyttää omalla tietokoneellaan, voi tietokoneelle pääsevä murtautuja tai haittaohjelma varastaa bitcoinit helposti.


title: Bitcoin

text: Bitcoinien rahavarannon arvo on kasvanut sen perustamisen jälkeen aaltomaisesti. Se on vähintään tuplannut arvonsa vuosina 2009, 2010, 2011, 2012, 2013, 2015 ja 2016. Kokonaisarvon kasvaessa ja bitcoinien omistuksen hajaantuessa arvon heilahtelu eli volatiliteetti on viime vuosina vähentynyt. Bitcoineja omistavan on edelleen syytä suhtautua siihen riskipitoisena omistuksena tai sijoituksena, sillä hinnan heilahtelu on edelleen voimakkaampaa kuin muilla yleisimmillä valuutoilla. Bitcoinien kokonaisarvo on vuoden 2017 kesällä liikkunut 30 ja 50 miljardin välillä.


title: Bitcoin

text: Yleisesti stabiiliutta eli matalaa volatiliteettia pidetään hyvän valuutan ominaisuutena. Bitcoinien arvon voimakkaat heilahtelut ovat osaltaan pitäneet sen suosion vaihdon välineenä alhaisena. Toisaalta bitcoineja pitkäaikaisesti omistaville heilahtelusta koituvaa haittaa on vähentänyt se, että sen arvo on kasvanut hyvin voimakkaasti.


title: Bitcoin

text:
BitCoinin skaalattavuus on huono. Verkko pystyy käsittelemään korkeintaan kolme siirtoa sekunnissa. Esimerkiksi luottokorttiyhtiö Visa pystyy käsittelemään 2000 siirtoa sekunnissa. Heinäkuussa 2017 käyttöön otettu
Segregated Witness -laajennus pystyy kaksinkertaistamaan Bitcoinin siirtojen määrän.


title: Bitcoin

text: Kesäkuussa 2017 arvioitiin että Bitcoin-verkon ylläpito kuluttaa 32 TWh vuodessa. Määrä on sama jonka Tanska kuluttaa. Laskelmien mukaan jokainen siirto Bitcoin-verkossa vie 250 kWh energiaa. Arvioitiin että silloisella kasvuvauhdilla verkko kuluttaisi saman verran energiaa kuin koko maapallon energiankulutus on vuoteen 2020 mennessä.


title: Bitcoin

text: Bitcoin on yksi ensimmäisistä kryptovaluutan toteutuksista. Ensimmäisenä yhden mahdollisen kryptovaluutan kuvaili Wei Dai Cypherpunks-postilistalla vuonna 1998. Bitcoinista on irronnut kaksi muuta kryptovaluuttaa: Bitcoin cash (elokuun alussa 2017) ja Bitcoin gold (24. lokakuuta 2017).


title: Bitcoin

text: Bitcoinin jälkeen markkina-arvoltaan suurimpia kryptovaluuttoja olivat marraskuun 2017 loppupuolella Ethereum (ETH, 2015-), Bitcoin cash (BCH, 2009/2017-), Ripple (XRP, 2013-), Litecoin (LTC, 2011-) ja Dash (DASH, 2014-).


title: Bitcoin

text: Eräät uudemmat kryptovaluutat kuten Monero pyrkivät ratkaisemaan Bitcoinin puutteellisen anonymiteetin.


title: Nuortenelokuva

text: Nuortenelokuva tai nuorisoelokuva on lähinnä teini-ikäisille tai nuorille aikuisille suunnattu näytelmäelokuva. Nuortenelokuvien juonet käsittelevät nuorille läheisiä aiheita kuten itsenäistyminen, täysi-ikäistyminen, ystävyys, ensirakkaus, murrosiän kapina ja riidat vanhempien kanssa, seksuaalisen ja muun identiteetin etsintä ja teiniahdistus. Nuortenelokuvan käsitettä on vaikea rajata: varhaisnuorille tarkoitettuja elokuvia voi kutsua myös lastenelokuviksi, ja useimmat ”aikuisten elokuvatkin” on suunnattu nuorille aikuisille ja kertovat heistä.


title: Nuortenelokuva

text: Nuorisoelokuvien visuaalinen ilme, puhetyyli ja muut ulkoiset tunnusmerkit reagoivat nopeasti kulttuurin ja muodin muutoksiin, mutta tyylilajista riippumatta nuortenelokuvat käsittelevät useimmiten nuoren identiteetin muuttumista matkalla kohti aikuisuutta. Varttumisen aiheuttamista psyykkisistä ja fyysisistäkin muutoksista kertova "kasvukertomus" onkin tavallisin nuorisoelokuvan tarinatyypeistä. Nuortenelokuvissa tarinoiden käsittelytapa voi vaihdella vakavasta valistuksesta ja arkisen realistisesta draamasta tai komediasta etenkin amerikkalaiselle nuorisoelokuvalle tyypilliseen vauhdikkaan vapaa-ajankulttuurin kuvaukseen. Elokuvan pääsemiseen nuorten suosimaksi vaikuttaa merkittävästi sen "aitous": miten tunnistettavasti, samastuttavasti ja uskottavasti se onnistuu kuvaamaan hyvin kriittisen yleisönsä mielentiloja ja kokemuksia.


title: Nuortenelokuva

text: Nuortenelokuvien tarinat sijoittuvat usein kouluun, urheilun tai muiden harrastusten maailmaan, historiallisten tapahtumien kuten sotien yhteyteen tai fantasiamaailmoihin. Monet urheiluelokuvat ovat samalla nuortenelokuvia, ja monet kauhuelokuvat on suunnattu erityisesti teiniyleisölle – esimerkkeinä "Perjantai 13." -elokuvasarja ja "Scary Movie" -kauhukomediat. Nuorisoelokuvan muita alalajeja ovat tieteiselokuva (draama tai komedia), seksikomedia, kouluelokuva, romanttinen melodraama sekä ongelmanuorisoa käsittelevä draama, joka yhdysvaltalaisessa nuortenelokuvassa on runsaimmin ja pisimpään tuotettu alagenre.


title: Nuortenelokuva

text: Myös monia kaikenikäisille tarkoitettuja elokuvia pidetään erityisen hyvin nuorellekin yleisölle sopivina, kuten British Film Instituten vuonna 2005 kokoamassa listassa ”50 elokuvaa jotka kannattaisi nähdä ennen kuin täyttää 14”. Sille äänestettiin muun muassa neorealismiklassikko "Polkupyörävaras", lasten henkeä uhkaavasta isäpuolesta kertova "Räsynukke" sekä Marilyn Monroe -farssi "Piukat paikat".


title: Nuortenelokuva

text:
Hollywoodin terminologiassa ei juuri puhuta lasten- tai nuortenelokuvista, vaan "perhe-elokuvista" (family film, family movie) ja "teinielokuvista" (teen film, teen movie).
1950-luvulle asti nuoria päähenkilöitä kuvanneet elokuvat olivat usein koko perheelle tarkoitettuja sovinnaisia tarinoita, kuten yhdysvaltalaiset Andy Hardy -elokuvat ja niiden suomalaisvastine Suomisen perhe. Rock and roll -musiikin synty 1950-luvun puolivälissä ja televisiovastaanottimien yleistyminen 1950-luvulta alkaen ympäri maailmaa sai aikaan sen, että elokuvateatterien kohdeyleisönä alettiin nähdä aikuisten tai koko perheen sijasta erityisesti nuoret, jotka eivät halunneet jäädä kotiin katsomaan televisiota vanhempiensa kanssa. Nuorille suunnatut elokuvat perustuivat usein populaarimusiikkiin ja sen tunnetuksi tekemiin hahmoihin. Trendi oli alkanut vuoden 1955 ongelmakoulukuvauksesta "Älä käännä heille selkääsi" (The Blackboard Jungle), jossa soi Bill Haleyn läpimurtokappale ”Rock Around the Clock”. Elvis Presley näytteli 1950-luvun puolivälistä 1960-luvun loppuun kaikkiaan 33 näytelmäelokuvassa. 1960-luvun puolenvälin merkittävimpiä ja suosituimpia nuortenelokuvia olivat The Beatles -yhtyeen tähdittämät "Yeah, yeah, tässä me tulemme" (A Hard Day’s Night, 1964) ja "Apua!" (Help!, 1965), jotka ohjasi Richard Lester.


title: Nuortenelokuva

text: Nuorista kapinallisista mieshahmoista tehtyjä varhaisimpia elokuvia ovat moottoripyöräjengistä kertova "Hurjapäät" (1953, pääosassa Marlon Brando) ja "Nuori kapinallinen" (1955, pääosassa James Dean). Samoja teemoja esiintyi muutamaa vuotta myöhemmin karkean realistisissa brittiläisissä elokuvissa, kuten Alan Sillitoen teksteihin perustuvissa "Lauantai-illasta sunnuntaiaamuun" (1960) ja "Kaikista kapinallisin" (1962) sekä vuosikymmenen loppupuolen koulukuvauksissa, kuten Lindsay Andersonin "Jos..." (1968) ja Ken Loachin "Poika ja haukka" (1969).


title: Nuortenelokuva

text: 1960-luvun lopulla moottoripyöräily ja rock-musiikki yhdistyivät amerikkalaiselokuvassa "Easy Rider – matkalla" (1969). Nuorelle yleisölle suunnattiin myös musiikkiaiheisia dokumenttielokuvia kuten Bob Dylanista kertova "Älä katso taaksesi" (1967) ja "Woodstock – 3 päivää rauhaa, rakkautta, musiikkia" (1970). 1960- ja 1970-luvun vaihteen nuorisoaiheisia yhdysvaltalaisia elokuvia ovat komediat "Miehuuskoe" (1968) ja "Alicen ravintola" (1969) sekä romanttiset melodraamat "Rakkaustarina" (Love Story, 1970) ja "Romeo ja Julia" (1968).


title: Nuortenelokuva

text: 1970-luvulle tultaessa 75 prosenttia Yhdysvaltojen elokuvateattereiden kävijöistä oli 12–29-vuotiaita. 1960- ja 1970-lukujen vaihteessa ”uuden Hollywoodin” nuoret ohjaajat tekivät joitakin arvostettuja nuorison tai nuorten aikuisten kuvauksia. Näihin lukeutuvat Peter Bogdanovichin 1950-luvun alkuun sijoittuva "Viimeinen elokuva" (1971) ja Bob Rafelsonin "Rajut kuviot" (1970). Varsinaisten nuortenelokuvien teko oli Yhdysvalloissa vähäistä, kunnes George Lucas toi teattereihin 1950-luvun rock’n’roll-nostalgian varaan rakennetun elokuvan "Svengijengi ’62" (American Graffiti, 1973). Nostalgisen trendin muita nuortenelokuvia olivat "Grease" (1978) ja Paluu tulevaisuuteen -trilogia 1980-luvun loppupuolella. Toisaalta Stanley Kubrickin tulevaisuuteen sijoittuvasta dystopiakomediasta "Kellopeliappelsiini" (A Clockwork Orange, 1974) muodostui yksi vuosikymmenen kulttielokuvista nuorten keskuudessa.


title: Nuortenelokuva

text: 1970-luvun loppupuolen suuria nuorten suosikkielokuvia olivat diskokulttuurista kertova "Saturday Night Fever – lauantai-illan huumaa" (1977) sekä tieteisseikkailujen trendin aloittanut "Tähtien sota" (1977). Arvostetuimpien yhdysvaltalaisten nuortenelokuvien joukkoon ovat nousseet myös Peter Yatesin vuoden 1979 draamakomedia "Fillarijengi" ja roisi bailauskomedia "Delta-jengi" (1978).


title: Nuortenelokuva

text: 1980-luvulla Hollywood alkoi panostaa entistä enemmän nuortenelokuviin muun muassa siksi, että uusia monen salin multiplex-teattereita alettiin perustaa nuorten suosimiin ostoskeskuksiin. Pontimena oli myös 1970-luvun lopun pienen budjetin kauhuelokuvan "Halloween – naamioiden yö" ja seksikomedian "Delta-jengi" loistava kaupallinen menestys. Vuonna 1983 Francis Ford Coppola toi ensi-iltaan S. E. Hintonin kirjojen pohjalta ohjaamaansa arvostetut nuorisodraamat "Outsiders – kolmen jengi" ja "Taistelukala". Suosittuja nuortendraamoja olivat myös "Sininen laguuni" (1980) ja "Karate Kid" (1984) jatko-osineen, John Hughesin "Breakfast Club" (1985), Joel Schumacherin "Treffit Elmossa" ja Peter Weirin "Kuolleiden runoilijoiden seura" (1989). Tanssi- ja musiikkiaiheiset romanttiset melodraamat "Fame" (1980), "Flashdance" (1983), "Footloose" (1984) ja "Dirty Dancing – kuuma tanssi" (1987) vetosivat nuoriin naisiin. 1980-luvun tunnetuimpia nuorisokomedioita ovat "Kuumat kinkut" (1982), "Synttärit" (1984), "Riiviöt" (1984), "Arkajalat" (1985), "Pretty in Pink – vaaleanpunainen unelma" (1986), "Vaihdetaan vapaalle, Ferris" (1986) ja "Menestyksen avain" (1987). Vuosikymmenen nuorten- ja perhe-elokuvien menestyneimmäksi tekijäksi Hollywoodissa nousi ohjaaja John Hughes, joka jatkoi elokuvien käsikirjoittajana ja tuottajana myös läpi 1990- ja 2000-luvun.


title: Nuortenelokuva

text: 1980-luvun nuorisoelokuvat nostivat Hollywoodin tähtikaartiin joukon uusia nuoria näyttelijöitä, joita kutsutaan yhteisnimellä ”brat pack”: Emilio Estevez, Anthony Michael Hall, Rob Lowe, Andrew McCarthy, Demi Moore, Judd Nelson, Molly Ringwald ja Ally Sheedy. Heidän vartuttuaan ja edettyään aikuiselokuvien rooleihin Hollywood tuotti 1990-luvun alkupuolella edellistä vuosikymmentä vähemmän. Vuosikymmenen puolivälissä uutta teiniyleisöä alettiin kuitenkin saada takaisin elokuvateattereihin paitsi "Titanicin" (1997) kaltaisella jättituotannolla, myös pienen budjetin elokuvilla kuten "Kauhun oppitunnit" (1998), "Pakko olla in" (1999), "Varsity Blues – pelin säännöt" (1999) ja "Sinussa on se jokin" (1999), jonka tuotanto maksoi 10 miljoonaa dollaria ja markkinointi 15 miljoonaa, ja joka toi lipputuloina 54 miljoonaa dollaria. Vulgaarikomedioiden aallon aloittanut "American Pie" (1999) tuotti vielä paremmin: 11 miljoonan tuotantokustannuksilla 288 miljoonan tulot.


title: Nuortenelokuva

text: 1990-luvun ilmiö amerikkalaisessa nuortenelokuvassa oli myös yhä suorasukaisempi seksuaalisuuden käsittely, jonka aloitti 19-vuotiaan Harmony Korinen käsikirjoittama ja 52-vuotiaan Larry Clarkin ohjaama pseudodokumentaarinen "Kids – tämän päivän lapsia" (1996). Elokuva kuitenkin kiellettiin Yhdysvalloissa alle 17-vuotiailta. Transsukupuolisuus oli aiheena vuoden 1999 elouvassa "Boys Don’t Cry" (1999). Samankaltaista nuorten elämän käsittelyä tarjosi myös kansainväliseen suosioon noussut ruotsalainen teinityttökuvaus "Fucking Åmål" (1998).


title: Nuortenelokuva

text: Ensimmäisenä suomalaisena nuorisoelokuvana pidetään Mika Waltarin romaanin pohjalta tehtyä vuoden 1937 elokuvaa "Kuriton sukupolvi", josta Matti Kassila ohjasi uudelleenfilmatisoinnin vuonna 1957. Seuraava suomalainen nuorisoelokuva oli Åke Lindmanin "Jengi" (1963). Mikko Niskasen realistinen "Käpy selän alla" (1966) nousi kotimaiseksi klassikoksi tuoreudellaan. 1960- ja 1970-luvun vaihteessa tehtiin useita nuorison kapinallisuutta kuvaavia elokuvia kuten "Rottasota" (Maunu Kurkvaara, 1968), "Kesäkapina" (Jaakko Pakkasvirta, 1970) ja "Pilvilinna" (Sakari Rimminen, 1970).


title: Nuortenelokuva

text: Vuoden 1980 parhaaksi ja myös katsotuimmaksi elokuvaksi nousi Tapio Suomisen "Täältä tullaan, elämä!", jota on myöhemminkin kuvattu ensimmäiseksi aidolla tavalla kaupunkilaisnuorten arkea kuvaavaksi suomalaiselokuvaksi. Vakavia nuorisokuvauksia olivat myös Tapio Suomisen "Syöksykierre" (1981) sekä Mikko Niskasen "Ajolähtö" (1982) ja "Mona ja palavan rakkauden aika" (1983). Janne Kuusi ohjasi Harri Sirolan esikoisromaanista "Abiturientti" elokuvan "Apinan vuosi" (1983). Juuri muita nuorisotarinoita ei Suomessa 1980-luvulla tehty, ja nuorten eniten suosimia kotimaisia elokuvia olivatkin vuosittaiset Uuno Turhapurot ja muut Spede-elokuvat.


title: Nuortenelokuva

text: 1900-luvun loppua kohti kasvatuksellinen ja valistuksellinen näkökulma suomalaisissa nuortenelokuvissa heikkeni, mutta vielä vuoden 1996 runsaasta kiroilustaan tunnetuksi tullut "Sairaan kaunis maailma" pohjautui varoittavan esimerkin antamiseen. 1990-luvun muita suomalaisia nuortenelokuvia olivat Hannu Tuomaisen "Matokuningas" (1993), Kaija Juurikkalan "Rosa Was Here" (1994), Raimo O. Niemen "Tomas" (1996), Heikki Kujanpään "Jäänmurtaja" (1997) ja Pekka Mandartin "Going to Kansas City" (1998).


title: Nuortenelokuva

text: Vuosituhannen vaihteessa suomalaisiin nuortenelokuviin alkoi tulla komediallista nuorisokulttuurin kuvausta; ensimmäisiä tämän tyylilajin elokuvia oli Perttu Lepän elokuvassa "Pitkä kuuma kesä" (1999). Muita suomalaisia nuorisoelokuvia 2000-luvun ensimmäiseltä vuosikymmeneltä ovat Simo Halisen "Cyclomania" (2001), Arto Lehkamon "Young Love" (2001), Hannu Tuomaisen "Menolippu Mombasaan" (2002), JP Siilin "Hymypoika" (2003) ja "Ganes" (2007), Dome Karukosken "Tyttö sinä olet tähti" (2005) ja Pekka Lehdon "Game Over" (2005).


title: Nuortenelokuva

text:
British Film Instituten listalle ”50 elokuvaa jotka kannattaisi nähdä ennen kuin täyttää 14” pääsi Pohjoismaista kaksi elokuvaa, molemmat ruotsalaisia: "Elämäni koirana" (1985) ja "Fucking Åmål" (1998).
Muita ruotsalaisia nuortenelokuvia ovat Roy Anderssonin esikoispitkä "Eräs rakkaustarina" (1970), Kay Pollakin "Lasten saari" (1980), Staffan Hildebrandtin "G som i gemenskap" (1983), Daniel Fridellin ja Peter Cartiersin "Selviytyjät" (1993), Christina Olofsonin "Totuus vai tehtävä" (1997) ja "Hannah med H" (2003), Joel Bergvallin ja Simon Sandquistin "Näkymätön" (2002), Lena Koppelin "Bombay Dreams" (2004), Sara Kadeforsin "Miss Sweden" (2003), Teresa Fabikin "Hip hei hutsu!" (2004), Anders Grönroosin "Sinä ja minä ikuisesti" (2011) sekä Lukas Moodyssonin "Lilja 4-ever" (2002) ja "Me ollaan parhaita!" (2013).


title: Nuortenelokuva

text: Tanskassa 25 prosenttia valtion elokuvatuotantotuesta alettiin vuodesta 1982 lähtien suunnata nuoren yleisön elokuvien tuotantoon, ja monet tanskalaiset elokuvaohjaajat tulivat uransa alussa tunnetuiksi juuri lasten- ja nuortenelokuvistaan. Monet niistä perustuvat Bjarne Reuterin lastenkirjoihin ja käsikirjoituksiin. 1980-luvulla syntyivät muun muassa nuorisoelokuvat "Tiedon puu" (Nils Malmros, 1981) sekä "Zappa" (Bille August, 1983) ja sen jatko-osa "Usko, toivo ja rakkaus" (Bille August, 1984).


title: Per Olof Sköldberg

text: Per Olof Sköldberg (19. tammikuuta 1910, Kristinehamn, Värmlanti – 16. heinäkuuta 1979) oli Ruotsia edustanut kilpa-ampuja ja olympiamitalisti.


title: Per Olof Sköldberg

text: Helsingin 1952 olympialaisissa Larsen voitti hopeaa hirviammunnassa kerta- ja kaksoislaukausten yhteiskilpailussa. Hänen yhteistuloksensa oli 409, joka koostui kertalaukausten pisteistä 209, ja parilaukausten 200 pisteestä. Kultaa voittanut Norjan John Larsen voitti hänet 4 pisteellä.


title: Per Olof Sköldberg

text:
Melbournen 1956 olympialaisissa Sköldberg voitti jälleen hopeaa, nyt tuloksella 432.
Maailmanmestaruuskisoista Sköldberg sai kaikkiaan 2 kultaa, yhden hopean ja yhden pronssin henkilökohtaisista lajeista vuosina 1937-1949. Joukkuemitaleita hän voitti vielä myöhemminkin.


title: Hatynin joukkomurha

text: Hatynin joukkomurha oli natsi-Saksan valkovenäläisiin siviileihin kohdistama joukkomurha, joka tapahtui Lahoiskin piirin Hatynin kylässä, Minskin alueella 22. maaliskuuta 1943. Hävitetyn kylän nimi Hatyn () on peräisin valkovenäjän taloa tai asuinpaikaa tarkoittavasta sanasta (хата). Paikka sijaitsee 60 kilometriä Minskistä pohjoiseen. Joukkomurhan 149:stä uhrista 75 oli lapsia. Väitetysti surmatyön toteutti pääosin ukrainalaisista koostunut 118. Schutzmannschaft-pataljoona. Sitä ei ole todistettu, ja on myös esitetty epäilyjä, että kyse olisi Neuvostoliiton operaatiosta, jonka se olisi lavastanut natsien tekemäksi.


title: Hatynin joukkomurha

text: Toisen maailmansodan jälkeen Neuvostoliitto korosti Hatynissa tapahtuneita rikoksia, peitellen Neuvostoliiton vuonna 1940 puolalaisiin kohdistamaa Katynin joukkomurhaa.


title: Hatynin joukkomurha

text: Hatynin ja muiden toisen maailmansodan aikana Valko-Venäjän siviiliväestöön kohdistuneiden tuhotöiden muistoksi avattiin vuonna 1969 laaja ja vaikuttava Hatynin muistoalue, jota täydennettiin näyttelyrakennuksella vuonna 2004. Hatynin kylässä oli ennen hävitystä yhteensä 26 taloa. Kunkin talojen savupiippujen paikalla seisoo nykyään betoninen pilari, johon on kirjattu kunkin hävitetyn talon surmattujen asukkaiden nimet ja iät. On myös kelloja, jotka soivat 2 minuutin määrävälein.


title: Hatynin joukkomurha

text: Muistoalueella kerrotaan, että saksalaismiehityksen aikana maassa tuhottiin 209 kaupunkia tai kaupunkitaajamaa. Kyliä hävitettiin tai poltettiin noin 9 200 kappaletta. Valkovenäläisiä surmattiin sodan aikana 2 700 000 henkeä. Alueen 128 metriä pitkällä muistoseinällä luetellaan 260 Valko-Venäjällä olleen kuolemanleirin tai joukkomurhan paikkaa nimineen ja uhrimäärineen. Maan kuolemanleireillä sai surmansa yli miljoona ihmistä.


title: Hatynin joukkomurha

text: Sodan jälkeen ainakin 433 Hatynin kaltaista kylää rakennettiin ja asutettiin uudelleen.Luokka:Toisen maailmansodan sotarikokset


title: Grant Hill

text: Grant Henry Hill (s. 5. lokakuuta 1972 Dallas) on yhdysvaltalainen aktiiviuransa lopettanut koripalloilija.


title: Grant Hill

text: Hill pelasi yliopistokoripalloa Duken yliopistossa vuosina 1990–1994 ja voitti joukkueen paidassa kaksi NCAA-mestaruutta. Hän osallistui NBA:n vuoden varaustilaisuuteen, jossa Detroit Pistons varasi hänet kolmantena pelaajana. Hill edusti seuraa NBA:ssa ensimmäiset kuusi kauttaan. Tulokaskaudellaan hänet valittiin . Kausi 1999–2000 oli tilastollisesti hänen parhaansa NBA:ssa, sillä hän teki 25,8 pistettä ottelua kohden. Elokuussa 2000 Hill myytiin Orlando Magicille, jolloin Pistons sai vaihdossa Chucky Atkinsin ja Ben Wallacen. Hän edusti seuraa vuoteen 2007 asti, jonka jälkeen hän siirtyi Phoenix Sunsiin. Vuonna 2012, viiden Sunsissa pelatun kauden jälkeen, hän teki vapaana pelaajana sopimuksen Los Angeles Clippersin kanssa. Clippers-kauden jälkeen Hill ilmoitti lopettavansa uransa. Muutama päivä myöhemmin myös Jason Kidd, jonka kanssa Hill oli jakanut vuoden tulokkaan palkintonsa vuonna 1995, ilmoitti koripalloilijanuransa loppuvan.


title: Grant Hill

text: Hill valittiin urallaan kerran , vuonna 1997, ja neljästi toiseen tähdistökentälliseen, vuosina 1996 ja 1998–2000. Hän pelasi myös seitsemänä vuonna ssa.


title: Grant Hill

text: Hill edusti maataan Atlantan olympialaisissa vuonna 1996.


title: Mount&Blade: Warband

text: Mount&Blade: Warband on TaleWorldsin kehittämä ja Paradox Interactiven vuonna julkaisema toimintaroolipeli. Se on vuonna 2008 julkaistun "Mount&Bladen" ensimmäinen jatko-osa.Moninpeliä on mahdollista pelata muita ihmispelaajia vastaan tai heidän puolellaan. Pelaaja voi joko itse tehdä serverin tai liittyä toisen tekemään.


title: Mount&Blade: Warband

text: "Napoleonic Wars" on "Mount&Blade: Warbandin" lisäosa. Se julkaistiin 19. huhtikuuta 2012. Lisäosa ei toimi ilman "Warbandia" ja siinä on vain moninpeli. Peli sijoittuu Napoleonin sotiin ja siinä on kuusi pelattavaa joukkuetta: Preussi, Venäjä, Itävalta, Ranska, Iso-Britannia ja Reinin liitto. Muuta uutta siinä on "Warbandiin" verrattuna muun muassa tykistö.


title: Mount&Blade: Warband

text: "Viking Conquest" on "Mount&Blade: Warbandin" toinen, tällä kertaa yksinpeliin painottuva lisäosa. Se julkaistiin alunperin 11. joulukuuta 2014, mutta lukuisia parannuksia sisältävä "Reforged Edition" julkaistiin 24. heinäkuuta 2015. Lisäosan kehittivät TaleWorlds Entertainment ja Brytenwalda tiimi, joka on myös tunnettu samannimisestä modistaan. "Viking Conquestin" yksinpelimuoto sijoittuu pimeälle keskiajalle ja tutkittavana alueina ovat Britteinsaaret, Friisia, Tanska, sekä osa Norjaa ja siihen on lisätty muun muassa mahdollisuus ostaa laivoja, joilla voi seilata vesillä ja käydä meritaisteluita.


title: Mount&Blade: Warband

text: Lisäosassa on myös moninpeli.


title: Ortelan koulu

text: Ortelan koulu on Hämeenlinnan Hätilän kaupunginosassa toimiva alakoulu. Koulussa annetaan opetusta luokka-asteille 1–6. Vuonna 2017 koulussa oli 134 oppilasta. Koulun rehtorina toimii Annukka Lahtinen.


title: Jennifer Lawrence

text: Jennifer Shrader Lawrence (s. 15. elokuuta 1990 Louisville, Kentucky, Yhdysvallat) on yhdysvaltalainen Oscar-palkittu näyttelijä.


title: Jennifer Lawrence

text: Hänen ensimmäinen iso roolinsa oli televisiosarjassa "Bill Engvall Show" (2007–2009). Hän teki elokuvadebyyttinsä vuoden 2008 independent-elokuvassa "Garden Party", ja näytteli samana vuonna myös elokuvissa "The Poker House" ja "The Burning Plain". Lawrence teki läpimurtonsa draamaelokuvassa "Winter’s Bone" (2010), josta hän sai ensimmäisen Oscar-ehdokkuutensa. 20-vuotiaana hänestä tuli kaikkien aikojen toiseksi nuorin naisnäyttelijä, joka on saanut Oscar-ehdokkuuden parhaasta naispääosasta.


title: Jennifer Lawrence

text: Lawrence sai kansainvälistä kuuluisuutta näyteltyään Katniss Everdeenia "Nälkäpeli"-elokuvasarjassa (2012–2015). Hänet palkittiin parhaan naispääosan Oscarilla David O. Russellin ohjaamasta romanttisesta draamakomediasta "Unelmien pelikirja" vuonna 2012. Samalla hänestä tuli tuon kategorian toiseksi nuorin voittaja. Hän on työskennellyt Russellin kanssa myös elokuvissa "American Hustle" (2013) ja "Joy" (2015). Lawrence tunnetaan myös roolistaan Mystikkona elokuvissa "" (2011), "" (2014) ja "" (2016).


title: Jennifer Lawrence

text: Vuonna 2012 "Rolling Stone" -lehdessä Lawrencea sanottiin Yhdysvaltojen lahjakkaimmaksi nuoreksi naisnäyttelijäksi. Vuonna 2013 "Time" valitsi hänet "100 Most Influential People" -listalle ja samana vuonna "Elle"-lehti kutsui häntä vaikutusvaltaisimmaksi naiseksi viihdeteollisuudessa. Vuonna 2014 "Forbes" nimesi hänet maailman vaikutusvaltaisimmaksi naisnäyttelijäksi. Forbesin mukaan Lawrence on ollut eniten ansainnut naisnäyttelijä vuosina 2015 ja 2016 52 miljoonan ja 48 miljoonan dollarin vuosiansioillaan.


title: Jennifer Lawrence

text: Lawrence tunnetaan mediassa feministinä ja sukupuolten tasa-arvon puolestapuhujana. Hän on Jennifer Lawrence Foundation -hyväntekeväisyysjärjestön perustaja.


title: Jennifer Lawrence

text: Jennifer Shrader Lawrence syntyi Louisvillen kaupungissa, Kentuckyn osavaltiossa, Yhdysvalloissa 15. elokuuta 1990. Hänellä on kaksi isoveljeä, Ben ja Blaine. Hänen isänsä Gary Lawrence omisti aikoinaan rakennusliikkeen "Lawrence & Associates" ja äiti Karen Lawrence toimii lasten leirien vetäjänä. Jennifer näytteli paikallisissa teattereissa ja ehtiessään auttoi äitiään lasten kesäleireillä. 14-vuotiaana Lawrence päätti jatkaa näyttelijänuraansa suostutellen vanhempansa viemään hänet New Yorkiin etsimään kykyjenetsijää. Hän kävi Kammerer Middle Schoolia Louisvillessä, ja valmistui lopulta lukiosta kaksi vuotta etuajassa, päämääränään aloittaa ura näyttelijänä.


title: Jennifer Lawrence

text: Lawrence harrasti näyttelemistä jo nuorena, mutta ei ole koskaan opiskellut itse alaa. Hänen ensimmäinen roolinsa oli TBS:n komediasarjassa "Bill Engvall Show", jossa hän näytteli Lauren Pearsonia, perheen vanhinta tytärtä. Sarjaa esitettiin kolmen tuotantokauden ajan syyskuusta 2007 vuoteen 2009. Lawerence oli roolistaan ehdolla Young Artist -palkinnon saajaksi. Lawrence vieraili myös televisiosarjoissa "Todistettavasti syyllinen", "Näkijä" ja "Monk".


title: Jennifer Lawrence

text: Vuonna 2007 Lawrence haki Bella Swanin roolia elokuvasta "Twilight – Houkutus", mutta rooliin valittiin Kristen Stewart. Jälkikäteen Lawrence on sanonut olevansa tyytyväinen, ettei saanut roolia. Seuraavana vuonna Lawrence sai pienen roolin elokuvassa "Garden Party". Samana vuonna hän näytteli hyväksikäytettyä nuorta tyttöä perhedraamassa "The Poker House", jossa näyttelivät myös Selma Blair ja Chloë Grace Moretz. Hänet palkittiin roolistaan Los Angelesin elokuvajuhlilla. Tämän jälkeen Lawrence näytteli Guillermo Arriagan elokuvassa "The Burning Plain" yhdessä Charlize Theronin ja Kim Basingerin kanssa. Lawrence sai "Marcello Mastroianni" -palkinnon roolistaan Venetsian elokuvajuhlilla vuonna 2008.


title: Jennifer Lawrence

text: Lawrence näytteli pääosaa Debra Granikin vuonna 2010 ensi-iltansa saaneessa elokuvassa "Winter’s Bone", joka palkittiin Sundancen elokuvajuhlilla parhaana elokuvana. Lawrencen roolisuoritusta elokuvassa pidetään hänen läpimurtonaan. Hän näyttelee syrjäseudulla asuvaa Ree Dollya, 17-vuotiasta tyttöä, joka huolehtii nuoremmista sisaruksistaan isän lähdettyä ja äidin sairastuttua henkisesti. Kriitikot ylistivät Lawrencen roolisuoritusta. Peter Travers Rolling Stone -lehdestä kirjoitti, että ”Lawrencen suoritus on enemmän kuin näyttelemistä, se on kuin nouseva myrsky. Hänen silmänsä ovat kuin tunteiden kartta, josta näkee tuskan, joka Reetä repii”. Lawrence palkittiin roolista parhaan läpimurron National Board of Review of Motion Pictures -palkinnolla. Hän sai parhaan naispääosan Oscar-ehdokkuuden ja oli tuolloin kaikkien aikojen toiseksi nuorin ehdokkuuden saanut naisnäyttelijä tässä kategoriassa. Lisäksi hän sai Golden Globe-, SAG-, Satellite Awards- ja Independent Spirit Awards -ehdokkuudet.


title: Jennifer Lawrence

text: Lawrence näytteli myös elokuvassa "Like Crazy", joka sai ensi-iltansa Sundancen elokuvajuhlilla vuonna 2011. Samana vuonna Lawrence näytteli Mystikkoa toimintaelokuvassa "". Vuonna 2011 hän näytteli myös mustassa komediassa "Majava" yhdessä Jodie Fosterin ja Mel Gibsonin kanssa. Vuonna 2011 Lawrence kutsuttiin Yhdysvaltain elokuva-akatemian jäseneksi.


title: Jennifer Lawrence

text: Vuonna 2012 Lawrence näytteli Katniss Everdeeniä elokuvassa "Nälkäpeli", joka perustuu Suzanne Collinsin samannimiseen romaaniin. Kirjasarjan fanina Lawrence harkitsi kolme päivää ennen kuin suostui ottamaan roolin, mietittyään miten se vaikuttaisi hänen uraansa. Valmistautuessaan rooliin Lawrence harjoitteli stunt-temppuja, jousiammuntaa, taistelulajeja, juoksua, parkouria, pilatesta, joogaa ja kallio- ja puissakiipeilyä. Elokuva sai ensi-iltansa maaliskuussa 2012 ja se oli lipputulomenestys saavuttaen Yhdysvalloissa kautta aikojen kolmanneksi suurimman avaustuloksen, noin 153 miljoonaa dollaria.


title: Jennifer Lawrence

text: Lokakuussa 2012 Lawrencesta tuli Diorin uusi mainoskasvo. Marraskuussa 2012 Lawrence näytteli leski Tiffany Maxwellia David O. Russellin elokuvassa "Unelmien pelikirja", joka perustuu samannimiseen Matthew Quickin kirjaan. Kriitikot ylistivät jälleen Lawrencen roolisuoritusta. Peter Travers Rolling Stone -lehdestä totesi, että Lawrence ”on jonkinlainen ihme. Hän on töykeä, härski, hauska, rääväsuinen, huolimaton, seksikäs, elinvoimainen ja haavoittuva – joskus kaikkea tätä samassa kohtauksessa tai jopa samalla hengenvedolla”. Lawrence palkittiin roolistaan parhaan naispääosan Oscarilla ja Golden Globella. Lawrence näytteli myös kauhuelokuvassa "House at the End of the Street", jonka ensi-ilta oli syyskuussa 2012.


title: Jennifer Lawrence

text: Syyskuussa 2012 Lawrence aloitti "Nälkäpeli"-elokuvasarjan toisen osan "Nälkäpeli – Vihan liekit" kuvaukset ja elokuvan ensi-ilta oli Suomessa marraskuussa 2013. Elokuva oli sekä arvostelu- että lipputulomenestys tuottaen maailmanlaajuisesti yli 864 miljoonaa dollaria. Tammikuussa 2014 elokuvasta tuli ensimmäinen eniten vuoden aikana Yhdysvalloissa tuottanut elokuva, jossa oli nainen pääosassa, sitten elokuvan "Manaaja" vuodelta 1973.


title: Jennifer Lawrence

text: Vuonna 2013 Lawrence näytteli myös David O. Russellin rikoskomediassa "American Hustle", joka perustuu FBI:n ABSCAM-operaatioon New Jerseyn poliittikkojen korruptiota vastaan 1970-luvun lopulla. Lawrence näyttee Christian Balen esittämän huijarin vaimoa Rosalyn Rosenfeldiä ja muissa pääosissa ovat Bradley Cooper, Amy Adams ja Jeremy Renner. Lawrencen roolisuoritus oli kriitikoiden ylistämä. Hänet palkittiin roolista uransa toisella Golden Globella ja ensimmäisellä Baftalla. Hän oli myös ehdolla parhaan naissivuosan Oscarin saajaksi, ja näin hänestä tuli 23-vuotiaana kaikkien aikojen nuorin naisnäyttelijä, joka on saanut kolme Oscar-ehdokkuutta.


title: Jennifer Lawrence

text: Lawrence uusi Mystikon roolinsa elokuvassa "", joka sai ensi-iltansa toukokuussa 2014. Elokuva oli lipputulomenestys ja tuotti maailmanlaajuisesti yli 745 miljoonaa dollaria.


title: Jennifer Lawrence

text: Lawrence korvasi Angelina Jolien Susanne Bierin draamaelokuvassa "Serena", joka perustuu Ron Rashin samannimiseen romaaniin. Elokuvassa Bradley Cooper ja Lawrence näyttelevät George ja Serena Pembertonia, jotka perustavat puutavaraimperiumin. Kun Serena huomaa, ettei hän voi saada lapsia, heidän suhteensa alkaa rakoilla. Elokuva kuvattiin vuonna 2012 ja se sai ensi-iltansa vuonna 2014. Lawrence uusii myös Katniss Everdeenin roolin "Nälkäpeli"-kirjasarjan viimeisen osan elokuvaversioissa: "Nälkäpeli – Matkijanärhi, osa 1", joka sai ensi-iltansa marraskuussa 2014 ja "Nälkäpeli – Matkijanärhi, osa 2", joka sai ensi-iltansa marraskuussa 2015.


title: Jennifer Lawrence

text: Vuonna 2015 Lawrence näytteli pääosaa David O. Russellin ohjaamassa elokuvassa "Joy", joka kertoo Miracle Mop -siivousvälineen keksijästä Joy Manganosta. Lawrence palkittiin roolistaan kolmannella Golden Globe -palkinnollaan ja sai siitä myös parhaan naispääosan Oscar-ehdokkuuden. Lawrencesta tuli kaikkien aikojen nuorin mies- tai naisnäyttelijä, joka on saanut neljä Oscar-ehdokkuutta. Lawrence toimi kertojana dokumenttielokuvassa "A Beautiful Planet" vuonna 2016. Samana vuonna Lawrence uusi Mystikon roolinsa elokuvassa "". Kesäkuuhun 2016 mennessä Lawrencen elokuvat ovat tuottaneet maailmanlaajuisesti yli 5 miljardia dollaria.


title: Jennifer Lawrence

text: Vuoden 2016 lopulla ensi-iltansa sai Morten Tyldumin ohjaama tieteiselokuva "Passengers", jossa Lawrence näyttelee muun muassa Chris Prattin kanssa. Lawrencen palkkio elokuvasta oli 20 miljoonaa dollaria. Vuosina 2015 ja 2016 Lawrence oli eniten ansainnut naisnäyttelijä 52 miljoonan ja 48 miljoonan dollarin vuosiansioillaan.


title: Jennifer Lawrence

text: Vuonna 2017 Lawrence näytteli Darren Aronofskyn ohjaamassa ja käsikirjoittamassa elokuvassa "Mother!", yhdessä Javier Bardemin, Ed Harrisin ja Michelle Pfeifferin kanssa. Psykologinen kauhuelokuva sai ensi-iltansa Venetsian elokuvajuhlilla syyskuussa 2017. Elokuva sai hyvän vastaanoton kriitikoilta, vaikka sitä pidettiin rohkeana ja kokeilevana.


title: Jennifer Lawrence

text: Lawrencen seuraava elokuva oli jännityselokuva "Red Sparrow", jonka on ohjannut "Nälkäpeli"-ohjaaja Francis Lawrence. Lawrence näyttelee venäläistä vakoojaa. Elokuva sai ensi-iltansa 2. maaliskuuta 2018.


title: Jennifer Lawrence

text: Vuonna 2019 Lawrence uusii jälleen Mystikon roolinsa toimintaelokuvassa "".


title: Jennifer Lawrence

text: Lawrence on käsikirjoittanut vielä nimettömän komediaelokuvan Amy Schumerin kanssa, jossa he näyttelevät siskoksia. Lawrence on myös kiinnitetty Steven Spielbergin tulevaan elokuvaan, joka perustuu kuvajournalisti Lynsey Addarion elämäkertaan "It's What I Do: A Photographer's Life of Love and War".


title: Jennifer Lawrence

text: Uransa ensimmäiset vuodet Lawrence asui New Yorkissa, mutta nykyään hän asuu Santa Monicassa, Kaliforniassa. Lawrence seurusteli näyttelijä Nicholas Houltin kanssa vuosina 2011–2014.


title: Jennifer Lawrence

text: Lawrence on puhunut paljon naisten oikeuksien puolesta ja on Planned Parenthood -järjestön kannattaja. Vuonna 2015 Lawrence kirjoitti Lenny Letter -nettilehdelle kirjoituksen, jossa hän kritisoi naisten ja miesten palkkatasa-arvon puutetta Hollywoodissa. Hän kirjoitti omista kokemuksistaan alalla ja mainitsi muun muassa saaneensa vähemmän palkkaa elokuvasta "American Hustle", kuin hänen miespuoliset kanssanäyttelijät.


title: Jennifer Lawrence

text: Lawrence on aktiivinen hyväntekijä. Hän on maailman johtavan kehitysvammaisten liikunta- ja urheilujärjestön Special Olympicsin lähettiläs. Lawrence on perustanut Jennifer Lawrence Foundation -hyväntekeväisyysjärjestön, joka tukee järjestöjä kuten DoSomething.org, Feeding America, Screen Actors Guild Foundation, The Thirst Project ja Maailman ruokaohjelma. Vuonna 2013 Lawrence järjesti kotikaupungissaan Louisvillessa "Nälkäpeli – Vihan liekit" -elokuvan hyväntekeväisyysnäytöksen, jossa kerättiin yli 40 000 dollaria kehitysvammaisten järjestön Saint Mary's Centerin hyväksi. Vuonna 2016 Lawrence lahjoitti 2 miljoonaa dollaria Kosairin lastensairaalalle Louisvillessa.


title: Antikolinergit

text: Antikolinergit ovat aineita, jotka estävät välittäjäaine asetyylikoliinin toimintaa keskus- ja ääreishermostossa. Antikolinergejä käytetään lääkkeenä muun muassa Parkinsonin tautiin, virtsanpidätyskyvyttömyyteen ja keuhkoahtaumatautiin sekä joidenkin myrkytyksien hoidossa, anestesiologiassa ja silmätutkimuksissa. Paikalliskäyttöä lukuun ottamatta antikolinergien vaikutus ulottuu kaikkialle elimistöön.


title: Antikolinergit

text: Monen myrkyllisen kasvilajin myrkyllisyys perustuu nimenomaan antikolinergiseen vaikutukseen. Suurin osa kuuluu koisokasvien heimoon. Näillä kasveilla on lähes kaikkialla Euroopassa ja monessa osassa Aasiaa tuhansien vuosien mittainen lääkekäyttöhistoria esimerkiksi rauhoittavina lääkkeinä ja anestesia-aineina.


title: Antikolinergit

text: Antikolinergejä kutsuttiin aiemmin nimellä parasympatolyytit, koska ne lamaavat parasympaattisen hermoston vaikutuksia kohde-elimissä. Antikolinergeihin nähden käänteisesti vaikuttavia, kolinergistä stimulaatiota aiheuttavia aineita kutsutaan parasympatomimeeteiksi tai kolinergisiksi lääkkeiksi. Vastaavasti tunnetaan sympatomimeetti ja sympatolyytti, jotka vaikuttavat sympaattiseen hermostoon.


title: Antikolinergit

text: Antikolinergisiä alkaloideja sisältävien koisokasvien lääkekäytöllä on tuhansia vuosia pitkä historia. Hullukaalin ensimmäiset tunnetut käyttötarkoitukset Euroopassa ja Intiassa olivat muun muassa hermosäryn ja ruoansulatuselinten ärsytyksen hoito sekä monipuolinen käyttö rauhoittavana lääkkeenä. Babylonian aikaan kasvilla hoidettiin hammassärkyä, mikä oli yleistä lähes kaikkialla Euroopassa ja Lähi-idässä. Antikolinergisten koisokasvien savun hengittämisen tiedettiin jo 4 000 vuotta sitten avaavan keuhkoputkia, ja ominaisuutta voitiin hyödyntää esimerkiksi astman hoidossa. Antikolinergit ovat vielä nykyäänkin korvaamattomia keuhkoputkien tukkeutumista aiheuttavien sairauksien hoidossa.


title: Antikolinergit

text: Antiikin kreikkalainen filosofi Theofrastos kirjoitti rohtomandraken eli alruunan käytöstä lääkkeenä muun muassa kihtiin ja unettomuuteen, sekä lemmenjuomien ainesosana, mihin on käytetty myös esimerkiksi hulluruohoa ja belladonnaa. Dioskorides kirjoitti ensimmäisenä mandrakejuoman käytöstä anestesia-aineena ja suositti sitä kaikkiin leikkaamista tai polttamista edellyttäviin lääkintätoimenpiteisiin. Belladonnauutetta käytettiin aina keskiajan noitavainoihin saakka nukutusaineena yhdessä oopiumin kanssa. Belladonna oli Rooman valtakunnassa yleinen myrkytysaine henkirikoksissa; 5–10 marjasta tehty uute tai 14 grammaa juurta riitti tappamaan aikuisen ihmisen.


title: Antikolinergit

text: Antikolinergiset koisokasvit olivat keskiajalla noitajuomien pääainesosa muun muassa tryptamiineja sisältävien rupikonnan nahkojen ohella. Juomat aiheuttivat voimakkaita hallusinaatioita, harhaluuloja sekä tunteen lentämiskyvystä, mistä ovat osin lähtöisin legendat luudalla lentävistä noidista. Myöhäiskeskiajan noitavainojen aikaan kasvien hallussapidosta tai käytöstä saattoi saada tuomion, mikä vähensi myös kasvien käyttöä anestesia-aineina. Potilaat saattoivat kertoa esimerkiksi nukutuksen aikana näkemistään eroottisista unista, mikä osaltaan pahensi lääkärin riskiä joutua leimatuksi noidaksi.


title: Antikolinergit

text: Belladonnauutteita käytettiin Italiassa, lähinnä Venetsiassa, yleisesti kosmeettisissa tarkoituksissa silmäterän laajentajina 1500–1600-luvuilla. Nimen ”belladonna” johti Pietro Andrea Mattioli vuonna 1554 italian kielen sanaparista "bella donna", joka merkitsee kaunista naista. Kasvin tieteellisen nimen "Atropa belladonna" alkuosa on peräisin kreikkalaisen taruston kohtalottaresta Atropoksesta, joka tarkoittaa torjumatonta. Saksassa oli samoihin aikoihin tapana lisätä hullukaalin siemeniä olueen vaikutusten vahvistamiseksi, mutta tapa kiellettiin myrkytysriskin vuoksi lailla vuonna 1507. Antikolinergien lääkekäyttö oli keskiajan jälkeen vähentynyt Euroopassa, mutta Liettuassa alettiin 1600-luvulla käyttää hullukaalia vapinan hoitoon. Synteettiset antikolinergit ovat nyttemmin korvanneet koisokasvit vapinan ja muiden parkinsonismioireiden hoidossa.


title: Antikolinergit

text: Atropiinin eristi belladonnan lehdistä epäpuhtaassa muodossa ranskalainen kemisti ja farmaseutti Louis Nicolas Vauquelin vuonna 1809. Saksalainen farmaseutti Rudolph Brandes nimesi kasvista 1819 tai 1820 uuttamansa alkaloidit ”atropiiniksi” ja 1832 hullukaalista eristämänsä ”hyoskyamiiniksi”. Hän kuitenkin myönsi 1833, ettei hänen menetelmällään valmistettu uute vastannut pupilleja laajentavilta vaikutuksiltaan vanhoja belladonnauutteita ja että nimen ”atropiini” käytöstä uutteesta tulisi luopua. Puhtaan atropiinin eristämisessä kuivatusta belladonnan juuresta onnistui farmaseutti Mein vuonna 1831.


title: Antikolinergit

text: Atropiinin farmakologiset tutkimukset alkoivat edetä nopeasti. Fysiologi Albert von Bezold kumppaneineen osoitti vuonna 1867 sen estävän kiertäjähermon vaikutuksen sydämeen, mikä johtaa sykkeen nopeutumiseen. Oswald Schmiedeberg ja Richard Koppe totesivat University College Londonissa tehdyissä tutkimuksissaan atropiinin estävän muskariinin vaikutuksen sydämeen, ja Rudolf Heidenhain osoitti sen kumoavan "chorda tympanin" ärsytyksen syljeneritystä lisäävän vaikutuksen. Saksalaiset farmakologian tutkijat Rudolf Kobert ja August Sohrt osoittivat atropiinin eroavan skopolamiinista ainoastaan keskushermostovaikutuksiltaan ja julkaisivat tutkimustulokset 1887.


title: Antikolinergit

text: Hermosto on hermosoluihin eli neuroneihin ja niiden sähkökemialliseen viestintään perustuva tiedonvälitys- ja säätelyjärjestelmä, joka jakautuu anatomisesti edelleen keskus- ja ääreishermostoon. Hermostossa viestit välittyvät siten, että hermosoluun saapuu sähkökemiallinen impulssi, joka saa solun vapauttamaan tiettyä välittäjäainetta sen ja viereisen hermosolun välitilaan eli synapsiin. Välittäjäaine kiinnittyy sille tarkoitettuun reseptoriin, jolloin reseptori aktivoituu ja viesti pääsee välittymään kohti seuraavaa hermosolua. Välittäjäaineet voivat kiihdyttää, estää tai muulla tavoin mukauttaa reseptorin toimintaa. Viestin välityttyä välittäjäaine joko palaa takaisin hermosoluun, tai jokin entsyymi hajottaa sen.


title: Antikolinergit

text: Asetyylikoliini on tärkeä välittäjäaine kaikkialla hermostossa ja säätelee monia elintoimintoja. Asetyylikoliinireseptoreita on kahta alatyyppiä, nikotiini- ja muskariinireseptoreita. Asetyylikoliini voi kiinnittyä molemman alatyypin reseptoreihin ja kiihdyttää niiden toimintaa. Asetyylikoliinin lisäksi on olemassa suuri määrä aineita, jotka voivat kiinnittyä jommankumman tai molemman alatyypin reseptoreihin ja mukauttaa niiden toimintaa. Asetyylikoliinia hajottava entsyymi on asetyylikoliiniesteraasi.


title: Antikolinergit

text: Antikolinergit kiinnittyvät jommankumman tai molemman alatyypin asetyylikoliinireseptoreihin ja estävät reseptorien toimintaa, eli toimivat antagonisteina. Useimmat antikolinergit ovat muskariinireseptorin estäjiä. Samaan reseptorialatyyppiin kiinnittyvät antikolinergit eroavat toisistaan lähinnä vaikutusajan ja hajoamisen osalta, sekä siinä, missä elimistön osassa vaikutus on voimakkain. Joillakin on havaittavissa enemmän keskushermostovaikutuksia kuin toisilla veri-aivoesteen tehokkaamman läpäisyn vuoksi. Esimerkiksi skopolamiini läpäisee veri-aivoesteen paremmin kuin atropiini ja aiheuttaa jo terapeuttisina annoksina keskushermosto-oireita. Antikolinergit lamaavat parasympaattisen hermoston vaikutuksia kohde-elimissä, minkä vuoksi niitä kutsuttiin aiemmin nimellä "parasympatolyytti".


title: Antikolinergit

text: Antikolinergejä annetaan käyttötarkoituksesta riippuen paikallisesti esimerkiksi silmätippoina tai joka puolelle elimistöä vaikuttavasti. Antotapa voi olla suun kautta, inhalaationa eli hengitettynä tai lääkelaastarin avulla. Myrkytyksiin ja esimerkiksi nukutuksen esilääkitykseksi niitä voidaan antaa injektiona eli ruiskuna ihon läpi. Eri antikolinergien vaikutukset kohdistuvat eri voimakkuuksilla eri ruumiinosiin; esimerkiksi virtsateiden sairauksiin käytettävä emeproni vaikuttaa lähinnä virtsarakkoon eikä pääse keskushermostoon.


title: Antikolinergit

text: Lääkkeenä käytettävät antikolinergit ovat synteettisesti valmistettuja tai eräistä kasvilajeista saatuja. Myös kasvialkaloideja läheisesti muistuttavia, synteettisiä antikolinergejä käytetään.


title: Antikolinergit

text: Antikolinergilääkityksen kanssa tulee olla erityisen varovainen, mikäli potilaalla on glaukooma, Myasthenia gravis, ruoansulatuskanavan ongelmia (kuten vaikea ummetus), suurentunut eturauhanen tai eturauhasen tukkeumaongelma.


title: Antikolinergit

text: Parkinsonin taudin ja sen kaltaisten niin sanottujen ekstrapyramidaalioireiden hoidossa käytettäviä synteettisiä antikolinergejä ovat muun muassa biperideeni, orfenadriini ja bentsheksoli, jotka pääsevät keskushermostoon lipidiliukoisuutensa vuoksi. Antikolinergit tasapainottavat aivojen dopamiini- ja asetyylikoliinitasoja. Vaikutus vähentää vapinaa ja jäykkyyttä, ja näin ollen antikolinergit parantavat liikkuvuutta ja koordinaatiokykyä.


title: Antikolinergit

text: Levodopahoito on usein antikolinergejä tehokkaampaa, ja antikolinergejä käytetäänkin lähinnä lievien parkinsonismioireiden hoitoon, etenkin potilailla, joilla levodopa aiheuttaa erityisen kiusallisia haittavaikutuksia. Amantadiinilla voidaan vahvistaa antikolinergien vaikutuksia. Antikolinergien pitkäaikaiskäyttö saattaa pahentaa taudin tai jonkin toisen neurologisen sairauden oireita, koska tasapaino välittäjäaineiden välillä järkkyy, joten antikolinergejä suositellaan vain väliaikaiseen käyttöön.


title: Antikolinergit

text: Antikolinergeillä lääkitään yleensä alle 70-vuotiaita, joilla pääasiallinen oire on vapina. Ilman vapinaa esiintyviin hitauteen, jäykkyyteen ja tasapaino-ongelmiin niitä ei yleensä käytetä. Vanhoilla ihmisillä on suurempi riski sivuvaikutuksiin kuten muistihäiriöihin. Antikolinergit ovat usein hyvä apu kuolaamiseen.


title: Antikolinergit

text: Antikolinergit avaavat keuhkoputkia, minkä ansiosta niillä voidaan hoitaa keuhkoahtaumatautia (COPD) sekä astmaa. Belladonnan savun hengittämisen tällainen vaikutus tiedettiin jo 4 000 vuotta sitten. Nykyisin käytetään muun muassa inhaloitavia (hengittämällä käytettäviä) ipratropiumia ja tiotropiumia, joiden vaikutukset kestävät joitakin tunteja.


title: Antikolinergit

text: Astmassa limakalvojen tulehtuminen aiheuttaa asetyylikoliinireseptorien ärtymisen, mikä saa keuhkoputket supistumaan. Antikolinergit kumoavat kolinergisiä ärsykkeitä, ja niiden lisäksi annetaan sympatomimeettiä (β-agonisti) rentouttamaan lihaksistoa. Antikolinergit ovat usein hyvä apu, kun yskäoireisto on vaikea. Keuhkoahtaumataudissa kiertäjähermon heijasteilla on suurempi osuus, ja sen hoito onkin inhaloitavien antikolinergien tärkein käyttöalue. Vaikeaan keuhkoahtaumatautiin annetaan lisäksi yhdistelmävalmisteena β-agonistia, steroidia ja teofylliinia.


title: Antikolinergit

text: Antikolinergit vähentävät kiertäjähermon estovaikutusta sydämeen nopeuttaen lyöntitiheyttä. Atropiinia käytetään sydämen harvalyöntisyyden, eli bradykardian hoidossa esimerkiksi sydäninfarktin tai anestesian yhteydessä. Tällöin antikolinergi injisoidaan eli annetaan ruiskeena ihon läpi. Sykkeen nopeutuminen on huomattavinta nuorilla ja hyväkuntoisilla ihmisillä, koska kiertäjähermon tonuksella on vallitsevampi osa sykkeen säätelyssä. Lapsilla ja iäkkäillä vaikutus on vähäisempi.


title: Antikolinergit

text: Verisuonten jänteyteen antikolinergeillä ei ole vaikutusta, koska verisuoniin ei tule kolinergistä hermotusta. Antikolinergit estävät eräiden parasympatomimeettien (muskariinireseptoreiden agonistien) verisuonia laajentavan vaikutuksen, ja antikolinergeillä voidaan hoitaa korkeaa verenpainetta. Antikolinergit lyhentävät sydämessä eteis-kammiojohtumisaikaa, mikä näkyy sydänsähkökäyrässä (EKG) T-aallon madaltumisena ja PR-välin lyhenemisenä.


title: Antikolinergit

text: Antikolinergit laajentavat pupillin supistajalihasta aiheuttaen mydriaasin eli pupillin laajentumisen, sekä lamaavat silmän tarkennuksesta vastaavaa sädelihasta eli aiheuttavat sykloplegian. Homatropiinia, syklopentolaattia ja tropikamidia käytetään näihin tarkoituksiin.


title: Antikolinergit

text: Pupillin laajennuksesta on apua akuutin iriitin, iridosykliitin ja keratiitin hoidossa. Antikolinergi annetaan tällöin silmätippamuodossa. Silmätipat annetaan vuorotellen miootin eli pupillia supistavan lääkkeen kanssa, mikä estää mykiön ja värikalvon väliset adheesiot eli kiinni takertumiset. Pupillin laajennuksesta on apua myös silmänpohjan tutkimisessa, ja sykloplegiasta linssin taittokyvyn tarkassa määrityksessä. Annettaessa lapsille pitkävaikutteisia silmätippa-antikolinergejä on tärkeää estää yhdisteen pääsy nenän kautta verenkiertoon painamalla sisempää luomikulmaa muutama minuutti.


title: Antikolinergit

text: Antikolinergien käyttö ulkustaudin (eräs maha- ja pohjukaissuolihaavoja aiheuttava sairaus) hoidossa on vähentynyt mahahapon eritystä hillitsevien histamiinin H-reseptorinsalpaajien, sekä helikobakteerin osuuden löytymisen myötä. Glykopyrronia on käytetty ärtyvän paksusuolen oireiden lievitykseen.


title: Antikolinergit

text: Antikolinergit vähentävät virtsatiehyiden jänteyttä ja supistusherkkyyttä. Emepronia, oksibutyniinia ja tolterodiinia käytetään tiheän virtsaamistarpeen ja virtsanpidätyskyvyttömyyden (inkontinenssin) hoitoon, koska niiden vaikutukset kohdistuvat voimakkaimmin virtsarakkoon. Emeproni imeytyy epätäydellisesti maha-suolikanavasta (hyötyosuus 1–10 %) ja ei läpäise veri-aivoestettä. Inkontinenssityypeistä antikolinergejä käytetään yleisimmin pakkoinkontinenssiin, joka voi liittyä esimerkiksi tulehduksiin tai neurologisiin sairauksiin (Parkinsonin tauti, MS-tauti). Sairaudelle on tyypillistä rakkolihaksen supistelu ja pakonomainen virtsaamistarve, ja sen oireet ovat pahimmillaan naisilla vaihdevuosien jälkeen.


title: Antikolinergit

text: Refluksitautiin antikolinergeillä on ristiriitaisia vaikutuksia; ne voivat vähentää esiintymistä, mutta samalla pahentaa esiintymiskertojen oireita.


title: Antikolinergit

text: Skopolamiinilaastarilla voidaan ehkäistä merisairautta pitkäaikaisesti. Matkapahoinvoinnin ja oksentelun hoitoon käytettävillä antihistamiineilla syklitsiinillä ja meklotsiinilla on antikolinergisiä vaikutuksia, jotka ovat osin vastuussa niiden toivotuista vaikutuksista. Niiden vaikutusmekanismia ei kuitenkaan täysin ymmärretä.


title: Antikolinergit

text: Atropiini estää punakärpässienen ja muiden kolinergisesti vaikuttavien (esimerkiksi muskariinia sisältävien) myrkkysienten aiheuttamia oireita. Muskariini stimuloi voimakkaasti muskariinireseptoreita, joita atropiini puolestaan salpaa. Atropiinilla voidaan hoitaa myös muiden parasympatomimeettien, kuten esimerkiksi sariini-taistelukaasun, aiheuttamia myrkytyksiä. Antikolinergejä lisätään esimerkiksi hydrokodoniin väärinkäytön estämiseksi, mutta antikolinergit voivat myös auttaa opiaattia toimimaan. Biperideeniä käytetään lievittämään joidenkin lääkkeiden aiheuttamia ekstrapyramidaalihäiriöitä.


title: Antikolinergit

text: Antikolinergien vaikutus ulottuu paikalliskäyttöä lukuun ottamatta joka puolelle elimistöä. Antikolinergien sivuvaikutuksia ja yliannostuksen aiheuttaman myrkytystilan eli antikolinergisen oireyhtymän tai "akuutin antikolinergisen oireyhtymän" () oireita ovat muun muassa koordinaation ongelmat, muisti- ja ajatteluhäiriöt, aistihavaintojen epäselvyys, hallusinaatiot sekä delirium-tila, jota voidaan pitää psykoottisena. Myrkytystila on kumottavissa asetyylikoliinin toimintaa kiihdyttävillä aineilla eli parasympatomimeeteillä. Galantamiinilla on koetilanteissa saatu aikaan hyviä tuloksia keskushermostovaikutusten kumoamisessa. Bentsodiatsepiineilla voidaan myös lääkitä myrkytyksen oireita.


title: Antikolinergit

text: Antikolinerginen oireyhtymä on eräs merkittävimmistä lääkemyrkytysten aiheuttamista toksisista oireyhtymistä. Muita ovat kolinerginen ja adrenerginen oireyhtymä, sekä serotoniinioireyhtymä. Antikolinergit ovat opioidien ja bentsodiatsepiinien ohella merkittävä vanhusten äkillisen delirium-tilan aiheuttaja.


title: Antikolinergit

text: Koska hyvin monella lääkkeellä on enemmän tai vähemmän voimakas antikolinerginen vaikutus, ne voivat samanaikaisesti käytettynä aiheuttaa yhteisvaikutuksena antikolinergisen vaikutuksen voimistumista; tällaisia ovat esimerkiksi trisykliset masennuslääkkeet ja osa neurolepteistä. Useiden tällaisten lääkkeiden käyttö yhtäaikaisesti lisää iäkkäiden riskiä edellä mainittuun äkilliseen deliriumiin ja muihin kiusallisiin haittoihin.


title: Antikolinergit

text: Jatkuvan käytön on epäilty heikentävän muistitoimintoja ja myös vaikutusta Alzheimerin taudin kehittymiseen on tutkittu. Yhdysvaltalaisten lääketieteen tohtoreiden Jack Tsaon ja Kenneth Heilmanin kliinisissä tutkimuksissa ei havaittu Alzheimer-tapausten määrän kasvua, mutta suorituskyvyn heikkeneminen ensimmäisten muistihäiriöiden ilmettyä oli nopeampaa. Pitkäaikaiskäyttö saattaa pahentaa Parkinsonin taudin tai muun neurologisen sairauden oireita. Pitkäaikaisessa käytössä suun kuivuus lisää kariesriskiä, mutta suun kuivumista voi estää purukumilla. Antikolinergien suuriannoksisen käytön äkillinen lopettaminen voi aiheuttaa ohimenevää kiihtyneisyyttä ja levottomuutta, sekä hikoilua ja muita fyysisiä oireita.


title: Antikolinergit

text: Osa antikolinergeistä erittyy äidinmaitoon ja läpäisee istukan. Atropiinin käytön turvallisuutta raskauden aikana ei ole varmistettu kliinisesti. Imeväisikäiset ovat herkkiä antikolinergien vaikutuksille.


title: Antikolinergit

text: Yleisiä fyysisiä, ääreishermoston kautta välittyviä vaikutuksia ovat kserostomia eli syljen erityksen väheneminen, takykardia eli sydämen tiheälyöntisyys, suun ja nenän kuivuus, sekä hikoilun väheneminen ja kohonnut ruumiinlämpö. Suun kuivuus vaikeuttaa puhumista ja nielemistä. Toksiset annokset voivat laajentaa ihon verisuonia etenkin kaulalla ja kasvoissa, ja eteis-kammiojohtumisajan lyheneminen voi aiheuttaa sydämen rytmihäiriön, tarkemmin sanottuna eteiskammiokatkoksen ja nodaalirytmin.


title: Antikolinergit

text: Antikolinergit saattavat aluksi ja etenkin pienillä annoksilla paradoksaalisesti hidastaa sykettä. Tämä saattaa johtua sentraalisten vagustumakkeiden stimulaatiosta, ja osittain presynaptisten M-reseptorien salpauksesta ja lisääntyneestä asetyylikoliinin vapautumisesta sydänhermoissa.


title: Antikolinergit

text: Antikolinergeillä on useita silmiin kohdistuvia vaikutuksia. Tyypillisiä ovat pupillin supistajalihaksen ja sädelihaksen lamaantuminen, akkommodaation eli tarkennuskyvyn huononeminen sekä epäselvä näkö. Antikolinergit aiheuttavat myös diplopiaa eli kahtena näkemistä. Kohonnut silmänpaine on vaarallinen glaukoomapotilaille. Pupillien laajenemisesta voi seurata valonarkuutta ja silmäkipuja, minkä lisäksi antikolinergit vähentävät kyynelnesteen eritystä.


title: Antikolinergit

text: Ruoansulatus- ja virtsanerityselimistöön kohdistuvia epätoivottuja vaikutuksia ovat virtsaumpi eli virtsaamisvaikeus ja virtsaamisen kivuliaisuus. Virtsaumpi altistaa myös virtsatieinfektioille. Antikolinergit heikentävät suoliston toimintaa ja suolitukos on mahdollinen.


title: Antikolinergit

text: Jotkut antikolinergit vaikuttavat keskushermostoon, ja esimerkiksi skopolamiini aiheuttaa epätoivottuja keskushermostovaikutuksia jo terapeuttisilla annoksilla. Vanhoilla ihmisillä on suurempi riski saada vakavia keskushermostosivuvaikutuksia, koska muskariinireseptoreiden määrä vähenee iän myötä. Siksi yli 65-vuotiailla lääkitys on arvioitava vuosittain. Dementiaa sairastavat ovat erityisen alttiita sivuvaikutuksille. Antikolinergisen oireyhtymän keskushermostovälitteiset oireet muistuttavat melko paljon serotoniinioireyhtymän oireita, mutta oireyhtymät ovat erotettavissa perifeeristen vaikutusten (esimerkiksi pupillien laajentuminen) perusteella. Antikolinergisestä oireyhtymästä kärsivät potilaat ovat yleensä yhteistyökyvyttömiä ja aggressiivisia.


title: Antikolinergit

text: Levottomuus, kiihtyneisyys, hermostuneisuus ja unettomuus ovat tyypillisiä sivu- ja yliannostusoireita. Toisaalta myös uneliaisuus on mahdollinen sivuvaikutus. Ajan- ja paikantaju voi sekaantua tai voimakkaastikin häiriintyä. Äkillisesti ilmeneviä sivuvaikutuksia ovat moninaisten aistiharhojen lisäksi herkkyys äkillisille äänille, sekä lihasnyintä. Antikolinergit voivat vaikuttaa mielialaan monella tavalla: sekä euforia että dysforia ovat mahdollisia vaikutuksia. Muistin ja ajattelun häiriintymistä, keskittymiskyvyttömyyttä, sekä puheen sekavuutta voi esiintyä. Keskushermostovälitteisiä liikkumiseen liittyviä ongelmia ovat vapina sekä ataksia eli tahdonalaisten liikkeiden ongelmat. Vakava myrkytys voi aiheuttaa hengityslaman. Pahimmillaan aivotoiminta voi häiriintyä voimakkaasti aiheuttaen potilaalla itsensä hallinnan täyden menetyksen, ja myös kooma ja kuolema ovat mahdollisia, mutta nämä tapaukset ovat kuitenkin todella harvinaisia.


title: Antikolinergit

text: Antikolinergiseen deliriumiin kuuluvat monenlaiset näköaistin häiriöt ja hallusinaatiot. Näkökenttä voi olla rajoittunut, tunnelimainen, ja siinä voi esiintyä ”lumisadetta”. Näkökentässä voi esiintyä vääntymistä, heilumista, säännöllisiä muutoksia ja välähdyksiä, sekä erilaisia viivakuvioita. Tyypillisiä hallusinaatioita ovat hyönteiset, ”hämähäkit” ja toistuvasti koetut fraktaalimaiset kuviot. Todellisuudesta poikkeavien, aidon näköisten esineiden, ja jopa olemattomien ihmisten näkeminen on mahdollista.


title: Antikolinergit

text: Antikolinerginen vaikutus voi kokonaisuudessaankin esiintyä muuhun tarkoitetun lääkkeen sivuvaikutuksena, jolloin kyseessä ovat lääkkeen antikolinergiset haitat. Muun muassa joillakin antihistamiineilla, trisyklisillä masennuslääkkeillä, antibiooteilla sekä neurolepteillä on epäspesifisiä muskariinireseptoria estäviä vaikutuksia. Antipsykoottinen klotsapiini on voimakkaimpia kliinisessä käytössä olevia muskariiniantagonisteja. Haloperidolilla on neurolepteistä vähäisin antikolinerginen vaikutus, mutta sen käyttöön liittyy monia muita riskejä. Antikolinergisesti vaikuttavia aineita on lääkekäytössä yli 600, joista iäkkäille määrätään kymmeniä. Useiden antikolinergisten lääkkeiden käyttö samanaikaisesti aiheuttaa iäkkäillä henkilöillä erityisen kiusallisia vaikutuksia.


title: Antikolinergit

text: Monen myrkkykasvilajin myrkyllisyys perustuu juuri antikolinergiseen vaikutukseen ja oireet ovat samanlaiset kuin antikolinergien yliannostuksessa mukaan lukien keskushermosto-oireet. Myrkytysoireet voivat jatkua useita päiviä, ja pahimmillaan myrkytys voi olla tappava. Myrkytystä hoidetaan antamalla lääkehiiltä ja toimittamalla potilas lääkärin hoitoon.


title: Antikolinergit

text: Antikolinergisiä tropaanialkaloideja sisältäviä kasveja ovat ainakin belladonna, pasuunat, hulluruohot, hullukaali ja rohtomandrake eli alruuna, sekä useat muut koisokasvit. Belladonna-alkaloidit eli atropiini ja skopolamiini sekä niitä läheisesti muistuttavat alkaloidit ovat näiden kasvien vaikuttavia aineita. Atropiini onkin juuri klassinen, kaikkia muskariinireseptoria estäville antikolinergeille tyypillisiä ominaisuuksia omaava esimerkki. Alkaloidipitoisuudet vaihtelevat kasvinosien välillä: esimerkiksi hulluruohoissa lehdet ja siemenet ovat myrkyllisimmät kasvinosat, hullukaalissa siemenet ja juuret.


title: Antikolinergit

text: Alla on skopolamiinin biosynteesiä kuvaava kaavio, josta näkyy, millaisten kemiallisten reaktioiden kautta yhdiste muodostuu kasveissa. Kaavioon on merkitty myös kulloiseenkin reaktioon osallistuva entsyymi. Biosynteesi alkaa ornitiinista, joka on aminohappo.


title: Antikolinergit

text: Antikolinergisillä koisokasveilla tiedetään olleen jonkin verran käyttöä maagisissa tarkoituksissa. Antikolinergejä käytetään edelleen jonkin verran päihteenä lähinnä antikolinergisen myrkytystilan hallusinaatioita tuottavan vaikutuksen sekä euforisoivan vaikutuksen vuoksi; näistä aineista käytetään nimitystä deliriantti. Synteettisisesti valmistetuista antikolinergeistä esimerkiksi Suomessakin ilman reseptiä saatavilla olevaa syklitsiiniä on käytetty opioidien vaikutusten vahvistamiseen sekä yksinään delirianttina. Sen käyttöön liittyy yliannostuskuoleman ja riippuvuuden riski.


title: Antikolinergit

text: Eri antikolinergejä käyttötarkoituksen mukaan. M tarkoittaa muskariinireseptorin salpaajaa ja N nikotiinireseptorin salpaajaa. Suluissa valmisteen nimi tai nimet.


title: Justin Murisier

text: Justin Murisier (s. 8. tammikuuta 1992 Martigny) on sveitsiläinen alppihiihtäjä. Seuratasolla hän edustaa Bagnesia.


title: Justin Murisier

text: Nuorten maailmanmestaruuskilpailuissa Crans-Montanassa vuonna 2011 Murisier voitti hopeaa pujottelussa sekä alppiyhdistetyssä. Supersuurpujottelussa hän sijoittui pronssille. Euroopan nuorten olympiafestivaaleilla 2009 hän voitti kultaa pujottelussa ja laski seitsemänneksi suurpujottelussa.


title: Justin Murisier

text: Aikuisten arvokilpailuissa Murisier kilpaili ensimmäisen kerran Garmisch-Partenkirchenin MM-kilpailuissa 2011. Suurpujottelussa hän oli kolmastoista ja pujottelussa 25:s. Vailin / Beaver Creekin MM-kilpailuissa 2015 hän sijoittui pujottelussa 13:nneksi. Sankt Moritzin MM-kilpailuissa 2017 hän oli alppiyhdistetyssä kuudes ja suurpujottelussa kahdeksas.


title: Justin Murisier

text: Murisierin ensimmäinen kilpailu alppihiihdon maailmancupissa oli Adelbodenin pujottelussa 10. tammikuuta 2010. Ensimmäiset maailmancupin pisteensä hän saavutti 12. joulukuuta 2010 Val d'Isèren pujottelussa laskettuaan lähtönumerolla 52 kahdeksanneksi.


title: Justin Murisier

text: Murisier loukkasi polvensa syyskuussa 2011 pelattuaan jalkapalloa, ja koko kausi 2011–2012 jäi häneltä väliin. Murisier loukkaantui uudelleen ennen kauden 2012–2013 alkua Ushuaiassa käydyissä harjoituksissa. Joulukuussa 2016 Murisier saavutti toistaiseksi parhaan sijoituksensa maailmancupissa oltuaan neljäs Santa Caterinan alppiyhdistetyn kilpailussa. Hän sijoittui saman kauden alppiyhdistetyn cupissa neljänneksi.


title: Patrick Küng

text: Patrick Küng (s. 11. tammikuuta 1984) on sveitsiläinen alppihiihtäjä ja maailmanmestari. Seuratasolla hän edustaa Mürtschen Kerenzerbergiä.


title: Patrick Küng

text: Nuorten maailmanmestaruuskilpailuissa Mariborissa vuonna 2004 Küng sijoittui suurpujottelussa neljänneksi ja supersuurpujottelussa kuudenneksi. Schladmingin MM-kilpailuissa 2013 hän oli syöksylaskussa seitsemäs ja supersuurpujottelussa 18:s. Sotšin olympialaisissa 2014 hän sijoittui supersuurpujottelussa 12:nneksi ja syöksylaskussa 15:nneksi. Vailin / Beaver Creekin MM-kilpailuissa 2015 Küng voitti kultaa syöksylaskussa ja oli supersuurpujottelussa 16:s. Sankt Moritzin MM-kilpailuissa 2017 hän sijoittui syöksylaskussa neljänneksi.


title: Patrick Küng

text: Küngin ensimmäinen kilpailu alppihiihdon maailmancupissa oli Wengenin superalppiyhdistetyssä 16. tammikuuta 2009, jossa hän sijoittui 19:nneksi. Kymmenen parhaan joukkoon hän sijoittui ensimmäisen kerran Garmisch-Partenkirchenissä 10. maaliskuuta 2010 laskettuaan syöksylaskussa kolmanneksi. Kaudella 2011–2012 Küng oli toinen Bormion syöksylaskussa. Ensimmäisen voittonsa Küng saavutti joulukuussa 2013, kun hän voitti Beaver Creekin supersuurpujottelun. Hän voitti samalla kaudella myös Wengenin syöksylaskun sekä sijoittui toiseksi Kvitfjellin supersuurpujottelussa. Hän oli kaudella 2013–2014 maailmancupin kokonaiskilpailussa kymmenes ja supersuurpujottelucupissa kolmas.


title: Patrick Küng

text: Eurooppa-cupissa Küng voitti syöksylaskun kokonaiscupin kaudella 2008–2009. Hän on voittanut yhden kultamitalin Sveitsin mestaruuskilpailuissa. Se tuli syöksylaskussa vuonna 2010.


title: Jean-Éric Vergne

text: Jean-Éric Vergne (25. huhtikuuta 1990 Pontoise) on ranskalainen moottoriurheilija. Vuoden 2014 joulukuussa hän siirtyi kilpailemaan Formula E -sarjaan jossa hän kilpailee tällä hetkellä Techeetah -tallissa.


title: Jean-Éric Vergne

text: Hän ajoi kaudet 2012-2014 Toro Rosson Formula 1 -tallin kilpakuljettajana. Hän sijoittui vuonna 2011 World Series by Renault -sarjassa toiseksi.


title: Jean-Éric Vergne

text: Vergne aloitti uransa karting-sarjoissa vuonna 2001 ja kolme vuotta myöhemmin hän sijoittui toiseksi Ranskan Rotax Max -sarjassa. Seuraavana vuonna hän sijoittui toiseksi ICA-luokassa. Vuonna 2006 Vergne sijoittui seitsemänneksi KF1-luokassa. Vuonna 2007 hän siirtyi Ranskan Formula Campus -sarjaan voittaen sarjan mestaruuden. Seuraavana vuonna Vergne voitti Formula Renault 2.0 West European Cup -sarjan mestaruuden. Vuonna 2009 Vergne sijoittui toiseksi Eurocup Formula Renault ja Ranskan Formula Renault -sarjoissa.


title: Jean-Éric Vergne

text: Vuonna 2010 Vergne voitti Britannian F3-sarjan mestaruuden. Hän kilpaili myös neljä kilpailua GP3-sarjassa saavuttaen yhdeksän pistettä ja kuusi kilpailua Formula Renault 3.5 -sarjassa voittaen yhden kilpailun. Vergne testasi myös Toro Rosson F1-autoa Abu Dhabin radalla marraskuussa. Vuonna 2011 Vergne jatkoi FR 3.5 -luokassa. Hän voitti viisi kilpailua ja sijoittui niukasti sarjan toiseksi ennen Robert Wickensiä, joka voitti sarjan mestaruuden.


title: Jean-Éric Vergne

text: Kaudella 2011 Vergne sai ajaa Toro Rosson autolla Korean, Abu Dhabin ja Brasilian perjantain ensimmäisissä vapaissa harjoituksissa. Hän sai lisäksi ajaa Red Bullin autolla Abu Dhabin nuorten kuljettajien testeissä, jossa hän oli nopein kuljettaja koko kolmen päivän ajan. Testit sujuivat hyvin ja talli harkitsi hänet jopa kilpakuljettajaksi jo kaudeksi 2012. Joulukuussa 2011 Toro Rosso -talli ilmoitti vaihtavansa molemmat nykyiset kuljettajansa ja näin Vergne sai sopimuksen tallin kuljettajaksi tallitoverinaan australialainen Daniel Ricciardo. Vergne saavutti uransa ensimmäiset MM-pisteet Malesian GP:ssä sijoittumalla kahdeksanneksi. Vergne ajoi pisteille myös Belgian, Korean ja Brasilian kilpailuissa ja oli kahdeksas jokaisessa. Kaiken kaikkiaan Vergne saavutti 16 pistettä sijoittuen sarjan 17:ksi.


title: Jean-Éric Vergne

text: Vergne jatkoi Toro Rossolla myös kaudella 2013. Kanadan GP:ssä Vergne ajoi kuudenneksi, joka on tähän mennessä hänen uransa paras sijoitus. Loppukauden aikana Vergne ei enää ajanut pisteille. Hän sijoittui sarjassa lopulta 13 pisteellä 15:ksi.


title: Jean-Éric Vergne

text: Vergne aloitti kaudella 2014 kolmannen kautensa Toro Rosson kuljettajana. Hänen tallikaverinaan toimi GP3-mestari Daniil Kvjat Ricciardon siirryttyä Red Bullille. Vergne oli parhaillaan Singaporen GP:ssä kuudes ja sijoittui 22 pisteellään MM-sarjan 13:ksi voittaen tallikaverinsa. Kauden päätteeksi Vergnen sopimusta ei enää jatkettu Toro Rossolla.


title: Jean-Éric Vergne

text: Kaudeksi 2015 Vergne sai lopulta paikan menestyneen F1-tallin Ferrarin testi- ja varakuljettajana.


title: Jean-Éric Vergne

text: • Abu Dhabin GP:ssä 2014 jaettiin tuplapisteet.


title: Jean-Éric Vergne

text: Joulukuussa 2014 Vergne siirtyi uuteen Formula E -sarjaan ajaen Andretti Autosport -tallissa. Hän saavutti kauden aikana kolme paalupaikkaa, kaksi palkintosijaa ja yhden nopeimman kierroksen sijoittuen loppupisteissä seitsemänneksi. Vergne jatkoi sarjassa kaudella 2015-16 siirtyen Virgin Racing -talliin. Kaudeksi 2016-2017 Vergne siirtyi uuteen Techeetah talliin.


title: Jean-Éric Vergne

text: * Kausi käynnissä.


title: Gyrðir Elíasson

text: Gyrðir Elíasson (s. 4. huhtikuuta 1961 Reykjavik) on islantilainen kirjailija ja kääntäjä.


title: Gyrðir Elíasson

text: Gyrðir kouluttautui aluksi opettajaksi, mutta kun hänen runokokoelmansa "Svarthvit axlabönd" julkaistiin vuonna 1983, hän jättäytyi täysipäiväiseksi kirjailijaksi. Kääntäjänä hänet tunnetaan muun muassa Richard Brautiganin ja William Saroyanin teosten islanninnoksista.


title: Gyrðir Elíasson

text: Gyrðirille myönnettiin vuoden 2011 Pohjoismaiden neuvoston kirjallisuuspalkinto novellikokoelmasta "Milli trjánna" ('Puiden joukossa'). Palkintoraadin puheenjohtajan Eva Strömin mukaan teos on korkeatasoista sanataidetta. Vaikka Eliasson on kirjailijana sofistikoitunut, hän on kuitenkin lukijalle helposti lähestyttävä. Näennäisen yksinkertaiset tekstit sisältävät yllätyksiä, niissä voi olla lukijaa pelottavia ja yliluonnollisia aineksia.


title: Gyrðir Elíasson

text: Islantilainen sanomalehti VD on valinnut teoksen "Vatnsfólkið" vuoden 1997 kirjaksi. Sen novelleille on ominaista melankolia ja toivo.


title: Gyrðir Elíasson

text: Gyrðir on vaikuttanut nuoriin islantilaisiin kirjailijoihin mutta myös muiden alojen taiteilijoihin. Islantilainen yhtye Sigur Rós on maininnut hänet musiikkinsa merkittäväksi vaikuttajaksi.


title: Gyrðir Elíasson

text: Gyrðirin teoksista on suomennettu muutamia novelleja. Kokonaisia teoksia on käännetty ruotsiksi, tanskaksi ja englanniksi.


title: Ismail Ahmed Kadar Hassan

text: Ismail Ahmed Kadar Hassan (s. 23. toukokuuta 1987 Lille, Ranska) on djiboutilais-ranskalainen jalkapalloilija, pelipaikaltaan keskikenttäpelaaja. Hän edustaa seuratasolla Slovakian pääsarja Corgoň Ligassa pelaavaa FK Dunajská Stredaa, jossa hän on ollut vuodesta 2008 lähtien. Hassan on pelannut maajoukkueessa kymmenen ottelua ja tehnyt niissä yhteensä neljä maalia.


title: Kiilaliitos

text: Kiilaliitos on liitosmuoto, jolla kone-elin, kuten hammaspyörä, saadaan pyörimään akselin mukana. Kyseessä on siis akselin ja navan välisestä liitoksesta. Liitos voi olla joko muotosulkeinen tai kitkasulkeinen, riippuen siitä, kuinka momentinsiirto tapahtuu.


title: Kiilaliitos

text: Muotosulkeisessa liitoksessa ei ole akselin ja navan välillä säteen suuntaista puristusta, tai sitä on hyvin vähän. Momentinsiirto tapahtuu yksinomaan kiilan välityksellä. Muotosulkeisia liitoksia on erilaisia, riippuen kiilan ja sen uran muodosta. Näitä ovat esimerkiksi:


title: Kiilaliitos

text: Kitkasulkeisessa liitoksessa aiheutetaan akselin ja navan välille niin suuri pintapaine, että momentinsiirto voi tapahtua kitkavoimien avulla.Näitä ovat esimerkiksi:


title: HMAS Norman (G49)

text: HMAS Norman (viirinumero G49) oli Australian laivaston N-luokan hävittäjä, joka palveli toisessa maailmansodassa. Aluksen omistajana toimi koko sen palvelusuran Britannian kuninkaallinen laivasto.


title: HMAS Norman (G49)

text: "HMAS Norman" tilattiin 15. huhtikuuta 1939 John I. Thornycroft and Companyltä Woolstonista osana vuoden 1939 laivasto-ohjelmaa. Aluksen köli laskettiin 27. heinäkuuta, ja alus laskettiin vesille 30. lokakuuta 1940. Marraskuussa ilmoitettiin, että alus miehitettäisiin australialaisilla samoin kuin sen sisaralukset "HMS Napier", "HMS Nepal", "HMS Nizam" ja "HMS Nestor". Alus liitettiin Australian laivastoon 15. syyskuuta 1942 ensimmäisenä päällikkönään komentaja Henry M. Burrell. Sen valmistuminen kuitenkin viivästyi järjestelmätoimitusten viivästyessä sekä Norjan taisteluiden ja Dunkerquen evakuoinnin aiheuttamien tappioiden kuormittaessa telakoita. Alus valmistui 29. syyskuuta, jolloin se siirrettiin vastaanottotesteihin.


title: HMAS Norman (G49)

text: Kanaalissa suoritettujen vastaanottotestien päätyttyä "Norman" siirtyi Scapa Flow’hun koulutukseen. Alus lähti 7. lokakuuta 1941 Islantiin kuljettaen Sir Walter Citrineä sekä kauppavaltuuskuntaa Venäjälle. Vietettyään neljä vuorokautta Arkangelissä alus lähti paluumatkalle Scapa Flow’hun. Se sai kuitenkin Karhusaaren kohdalla ollessaan käskyn palata takaisin odottamaan kauppavaltuuskuntaa. Alus lähti paluumatkalle valtuuskunnan saavuttua 27. lokakuuta.


title: HMAS Norman (G49)

text: Palattuaan Scapa Flow’hun alus suojasi Kotilaivaston mukana saattueita sekä raskaita pinta-aluksia, kunnes joulukuussa alus palautettiin telakalle huollettavaksi. Palattuaan palvelukseen tammikuussa 1942 alus määrättiin Itäiseen laivastoon, jonne se siirtyi suojaten saattuetta WS15.


title: HMAS Norman (G49)

text: Helmi–maaliskuussa "Norman" suojasi Itäisen laivaston mukana saattueita ja raskaita pinta-aluksia Intian valtamerellä. Itäisen laivaston komentaja päätti siirtää aluksensa turvaan mahdolliselta japanilaisten ilmahyökkäykseltä, jolloin muodostettiin kaksi osastoa. "Norman" kuului vara-amiraali A. V. Willisin johtamaan osasto B:hen, jonka muut alukset olivat taistelulaivat "HMS Resolution", "HMS Ramillies", "HMS Royal Sovereign" ja "HMS Revenge", lentotukialus "HMS Hermes", kolme risteilijää ja seitsemän hävittäjää. Osasto lähti Addunatollilta ja se liittyi 31. maaliskuuta osasto A:han noin 80 merimailia Ceylonilta etelään. Laivasto matkasi kohti etelää ja saapui 4. huhtikuuta Addunatollille.


title: HMAS Norman (G49)

text: Force B lähti Addulta ja se liittyi 31. maaliskuuta Force A:han noin 80 merimailia Ceylonin eteläpuolella. Itäinen laivasto matkasi kolme päivää Ceylonin eteläpuolella kohtaamatta japanilaisia. Osaston pääosa palasi 4. huhtikuuta Addulle. Seuraavana päivänä "Norman" suojasi Force B:tä. Osasto viipyi Malediivien ja Ceylonin välillä välttäen ylivoimaisen vihollisen kohtaamista päivisin ja pyrkien öiseen ilmaiskuun aina 8. huhtikuuta saakka, jolloin osasto palasi Addulle.


title: HMAS Norman (G49)

text: Keisarillisen Japanin laivaston hallitessa Bengalinlahtea ja sen lisäksi myös Ceylonin eteläpuolista merialuetta Somersville päätti 8. huhtikuuta vetäytyä Addulta. Force B siirtyi Kilindiniin Afrikan rannikolle suojaamaan Lähi-idän ja Persianlahden yhteyksiä. Force A siirtyi Bombayhin. Somersville perusti Itäisen laivaston esikunnan Kilindiniin 14. huhtikuuta, ja "Norman" siirtyi saattuetehtäviin Bombayhin, jonne se saapui huhtikuun lopulla.


title: Maarten Tjallingii

text: Maarten Tjallingii (s. 5. marraskuuta 1977 Leeuwarden) on alankomaalainen maantiepyöräilijä. Hän aloitti ammattilaisuransa Skil-Shimano-joukkueessa 2006–2007, edusti Silence-Lottoa kaudella 2008 ja on vuodesta 2009 kilpaillut alankomaalaistallissa, joka on tunnettu nimillä Rabobank, Belkin Pro Cycling Team ja nykyään Team LottoNL-Jumbo. Tjallingii on kilpaillut myös maastopyöräilyssä ja cyclocrossissa.


title: Maarten Tjallingii

text: Lähde: Cycling Archives


title: Ryan Edgar

text: Ryan Edgar (s. 10. elokuuta 1986 Lontoo, Yhdistynyt kuningaskunta) on dominicalais-englantilainen jalkapalloilija, pelipaikaltaan keskikenttäpelaaja. Hän edustaa seuratasolla Isthmian Leaguessa pelaavaa Aveley FC:tä.


title: Ryan Edgar

text: Edgar aloitti uransa Canvey Island FC:ssä, josta hän siirtyi vuonna 2008 Histon FC:hen käytyään myös Luton Townin testattavana. Hän pelasi Histonin jälkeen kahdessa muussa seurassa ennen kuin meni takaisin Canvey Islandille, josta hän lähti vielä samana vuonna nykyiseen seuraansa Aveley FC:hen.


title: Ryan Edgar

text: Edgar pelasi ensimmäiset ottelunsa Dominican maajoukkueessa vuonna 2008, kun hän pelasi kahdesti Barbadosta vastaan yhteydessä. Kyseessä ovat edelleen pelaajan ainoat maaottelut.


title: Ryan Edgar

text: Edgar on jalkapalloilija Jermain Defoen serkku.


title: Piraija (vuoden 2010 elokuva)

text: Piraija () on vuonna 2010 julkaistu komediallinen kauhuelokuva. Se on uudelleenfilmatisointi vuoden 1978 samannimisestä elokuvasta. Elokuvan sisältää myös monia splatterelokuvan piirteitä. Elokuvan ohjasi Alexandre Aja ja näyttelijäkokoonpanoon kuuluui muun muassa Jerry O’Connell, Richard Dreyfuss, Christopher Lloyd, Elisabeth Shue, Adam Scott, Kelly Brook, Ving Rhames ja Eli Roth. Käsikirjoituksen kirjoittivat Josh Stolberg ja Pete Goldfinger.


title: Piraija (vuoden 2010 elokuva)

text: Kalastaja Matthew Boyd (Richard Dreyfuss) on kalastamassa Lake Victorialla, Arizonassa, kun pieni maanjäristys iskee kaupunkiin. Se halkaisee järven pohjan ja aiheuttaa pyörteen. Boyd putoaa ja joutuu pyörteen alla olevasta kuilusta nousseen piraijaparven raatelemaksi.


title: Piraija (vuoden 2010 elokuva)

text: Jake (Steven R. McQueen) ihastelee hyvännäköisiä turisteja kevätloman alkaessa. Loman vuoksi kaupungissa on myös Jaken vanha ihastus, Kelly (Jessica Szohr), sekä outo pornokuvaaja Derrick Jones ja yksi tämän näyttelijöistä, Danni (Kelly Brook). Derrick vakuuttaa Jaken näyttämään saattueelle hyviä kuvauspaikkoja rannan lähistöltä.


title: Piraija (vuoden 2010 elokuva)

text: Samana iltana Jaken äiti, sheriffi Julie Forester (Elisabeth Shue) etsii kadonnutta Matthew Boydia konstaapeli Fallonin (Ving Rhames) avustuksella. Kaksikko löytää tämän silvotun ruumiin ja suunnittelevat sulkevansa rannan 2 000 juhlivasta collegeopiskelijasta huolimatta. Seuraavana aamuna piraijaparvi hyökkää yksinäisen uimarin kimppuun.


title: Piraija (vuoden 2010 elokuva)

text: Jake lahjoo siskonsa Lauran (Brooklynn Proulx) ja veljensä Zanen (Sage Ryan) pysymään kotona voidakseen itse näyttää Derrickille rantaa. Jaken lähdettyä Zane saa suostuteltua Lauran lähtemään kanssaan kalastamaan pienelle hiekkasärkkäiselle saarelle. Lapset kuitenkin unohtavat sitoa veneensä kiinni ja jäävät yksin keskelle järveä. Samaan aikaan Jake lähtee tapaamaan Derrickiä ja törmää Kellyyn, joka kutsuu itsensä mukaan laivalle. Jake tapaa Crystalin (Riley Steele), toisen Derrickin näyttelijättäristä, sekä kameramies Drew’n (Paul Scheer).


title: Piraija (vuoden 2010 elokuva)

text: Julie vie ryhmän seismologeja – Novakin (Adam Scott), Samin (Ricardo Chavira) ja Paulan (Dina Meyer) – tutkimaan halkeamaa. Paula ja Sam sukeltavat pohjalle ja löytävät suuren piraijan munia täynnä olevan luolan. Ennen kuin kaksikko ehtii varoittaa muita, molemmat joutuvat piraijoiden tappamiksi. Novak ja Julie löytävät Paulan ruumiin ja vetävät sen veneeseen, saaden kiinni myös yhden piraijan. He vievät kalan meribiologi Carl Goodmanille (Christopher Lloyd), joka työskentelee lemmikkikaupassa. Tämä selittää piraijan olevan esihistoriallinen laji, jonka luultiin jo kauan sitten kuolleen sukupuuttoon ja jonka on täytynyt olla loukussa järven alla yli kaksi miljoonaa vuotta.


title: Piraija (vuoden 2010 elokuva)

text: Julie, Novak, Fallon ja konstaapeli Taylor Roberts (Jason Spisak) yrittävät evakoida rannan, mutta heidän varoituksensa jätetään huomiotta kunnes piraijat alkavat hyökätä turistien kimppuun. Novak yrittää auttaa turisteja ampumalla piraijoita, Fallonin auttaessa ihmisiä rantaan ja Julien sekä Novakin yrittäessä saada poliisiveneen kyytiin mahdollisimman paljon uimareita. Kelluva lava kaatuu panikoivien vieraiden painosta ja märkä T-paita -kilpailun juontaja (Eli Roth) joutuu kalojen saaliiksi.


title: Piraija (vuoden 2010 elokuva)

text: Samaan aikaan Jake huomaa Lauran ja Zanen saarella ja pakottaa Derrickin pelastamaan heidät. Derrick kuitenkin törmää veneellä vedenalaisiin kiviin, aiheuttaen veneen pohjaan suuren reiän. Kelly jää loukkuun keittiöön Derrickin, Crystalin ja Drew’n paiskautuessa mereen. Crystal ja Drew kuolevat, mutta Danni saa vedettyä osittain syödyn Derrickin takaisin veneeseen.


title: Piraija (vuoden 2010 elokuva)

text: Jake soittaa äidilleen saadakseen apua. Julie ja Novak ottavat haltuunsa veneen ja suuntaavat sillä kohti uppoavaa laivaa. Fallon jää rannalle taistelemaan piraijoita vastaan. Hän ottaa käyttöönsä pikaveneen moottorin ja tappaa sillä mahdollisimman paljon piraijoita, uhraten itsensä antaakseen uimareille mahdollisuuden päästä pois vedestä.


title: Piraija (vuoden 2010 elokuva)

text: Julie ja Novak pääsevät Jaken luo ja kiinnittävät köyden veneiden välille. Julie, Danni, Laura ja Zane alkavat ylittää vettä köyden avulla, mutta piraijat saavat kiinni Dannin hiuksista vetäen tämän lopuksi pinnan alle. Muiden päästyä turvaan Jake katkaisee köyden. Käyttäen Derrickin ruumista syöttinä Jake sitoo itsensä köyteen ja lähtee pelastamaan Kellyä. Hän sitoo Kellyn itseensä ja sytyttää valoraketin avattuaan kaasupullojen korkit. Novak käynnistää veneen ja kiihdyttää pois juuri piraijoiden ympäröidessä Kellyn ja Jaken. Parin päästyä pois veneestä kaasutankit räjähtävät tuhoten veneen ja suurimman osan piraijoista.


title: Piraija (vuoden 2010 elokuva)

text: Goodman soittaa Julielle ja Julie kertoo joukon saatua tapettua luultavasti kaikki piraijat. Kauhuissaan Goodman kertoo, ettei kiinni saadulta piraijalta löytynyt lisääntymiseen tarvittavia elimiä, eli kalat joita vastaan he taistelivat olivat vasta nuoria piraijan poikasia. Novakin ihmetellessä ääneen missä kalojen vanhemmat ovat täysikasvuinen piraija hyppää vedestä vetäen Novakin mukanaan syvyyksiin.


title: Piraija (vuoden 2010 elokuva)

text: Richard Dreyfuss sanoi ottaneensa roolin vastaan Bob Weinsteinin yllytettyä tätä suurella palkkašekillä, jonka Dreyfuss lahjoitti myöhemmin hyväntekeväisyyteen. Dreyfuss totesi huono-onnisen hahmon olevan parodia ja lähes uudelleensyntyminen Matt Hooperille, hahmolle jota Dreyfuss esitti vuoden 1975 elokuvassa "Tappajahai".


title: Darent

text: Darent (myös Darenth tai Dartford Creek) on noin 34 kilometriä pitkä Thamesin sivujoki Kentin kreivikunnassa Kaakkois-Englannissa. Se saa alkunsa Westerhamin eteläpuolella sijaitsevilta kukkuloilta ja laskee Thamesiin Crayford Nessin lähistöllä.


title: Darent

text: Darent virtaa useiden pienten kylien ja Dartfordin kaupungin halki. Dartfordin pohjoispuolella Darentiin yhtyy sen merkittävin sivujoki Cray.